text:
Chris Vrolijk ku grabashon nobo na kaminda
TRENDSZ a hiba kombersashon ku Chris Vrolijk, kende ta un kantante arubano, ku tin un produkshon nobo na kaminda. “Bèrdat mi tin un kansion nobo na kaminda. Ta bai ta un kantika ku Chris Kross a traha pa mi i ku letra di Gino Paneflek i ku lo ft ku un persona. E kantika ta bai ta komo solista i mi lo ft un dama, pero ken e dama ta mi lo laga komo un sorpresa. E título di e kansion ta "No namorá", Chris Vrolijk a duna di konosé inisialmente.
Mas aleu tambe e la splika kon e la inisiá su karera i ku kua agrupashon e ta aktualmente. “Tur kos a kuminsá den un chansa, animando un fiesta i asina e oportunidat a bin pa forma parti di ‘Perfect Sound’ un entertainment band, kual su propietario ta yu di e konosido Robert Jeandor. Pues asina eksperensianan a kuminsá bin. Seguidamente mi a saka un piesa ku yama "Baila dushi dushi”, ku ta na spañó i tabata un bon komienso.
Miéntras tantu ku ‘Perfect Sound’, mi tin un kansion ku tin komo título "Adicto na’bo" ku Jeffrey Kelly a skirbi e letranan i Yespy Beat, a traha e ritmo pa mi”, e kantante arubano a sigui splika. Pa loke ta su eksperensianan banda di su agrupashon musikal mes, Chris a splika tambe di a yega di yuda entre otro ‘Upgrade Music, Robert i su solo banda show i Madness Band durante di temporada di Karnaval, pa entretené e públiko. Esaki debí ku e mes gusta e parti di animashon.


c: text/html

text:
Sindicato TOPA tabatin bon y mal momento cu e actual gobierno, según Rene Bernabela di e sindicato TOPA a bisa.
Un di e asuntonan cu nan ta keda preocupa cu ne ta promocion di ambtenaarnan cu ta keda pega. Ta varios biaha sindicato TOPA mester a scoge pa subi trapi di Corte pa miembronan den casonan cu por a wordo resolvi for di inicio. Ta perde tempo y placa, y mayoria caso e ambtenaarnan ta gana esakinan. Pero asina mes e departamento di Recurso Humano no ta otorga e promocion corespondiente.
Den e proximo gobierno ta bay pidi pa bini cu un forma structura di traha, kita red tape pa loke ta promocionnan di ambtenaarnan. Tin un frustracion grandi den Gobierno, pasobra ta lanta tur dia cumpli cu nan trabou, pero ora cu mester haya nan promocion cu nan tin derecho corespondiente, mester bringa, tin biaha te dilanti di Corte. “Nos ta lamenta con ambtenaarnan ta wordo trata,” Bernabela. Nan ta pasa hopi problema den nan posicion huridico.
E fastioso ta cu apesar cu e ambtenaar por tin te cu cinco aña sperando pa su promocion, na momento cu haya esaki ta bay solamente cu tres aña atras. Pues e ambtenaar ta perde y gobierno ta gana. Y riba dje ora cu yega na un acuerdo, e no ta hay’e di biaha. E ta haya e pago tres luna despues cu e haya su landsbesluit.
E ta haya cu pa obliga e departamento concerni pa ehecuta e uitspraak, mester mara esaki na un boet.

robotstxt: allowed

filter: keep


text:
Biahe di grupo grandi di studiante pa Hulanda
Departamento di Enseñansa Aruba (DEA) conhuntamente cu Arubahuis y KLM ta urgi studiantenan cu no ta biaha pa Hulanda mas, pa notifica e seccion encarga cu Arubalening di esaki.
Ta trata aki di e grupo di studiante cu a aplica pa un Arubalening entrante augustus 2020, como tambe pa un reisticketkrediet pa biaha cu e grupo grandi.
Pa e grupo aki inicialmente tabatin dos buelo planea riba dianan 2 y 3 di augustus proximo. Mirando cu e grupo a sigui crece a bin acerca un buelo (riba dia 1 di augustus). Sinembargo entretanto a drenta mas o menos trinta (30) cancelacion di parti di e studiantenan.
Cambionan di ultimo momento no ta bin sin consecuencia financiero of di planificacion.
Studiante cu no ta bay mas mester notifica Arubalening
Pa e motibo aki e departamentonan concerni ta urgi e studiantenan cu pa un of otro motibo no ta bay Hulanda e aña aki mas cu e grupo di studiante, pa notifica e seccion encarga cu Arubalening no mas tarda cu diahuebs dia 2 di juli di esaki.
Motibo pa esaki ta cu unabes KLM print e ticket riba nomber di e studiante, esaki no por wordo kita mas. Consecuentemente e studiante lo hay’e cu un debe di ticket innecesario.
Por notifica e seccion encarga cu Arubalening door di yama na tel 528 3400 of manda un email na arubalening@ea.aw.
Info / Contact
Pa mas informacion por busca [S] Studia na Hulanda den e alfabet menu riba nos pagina principal.
Tambe por sigui nos via e social media pages (facebook y instagram) di ambos Departamento di Enseñansa Aruba @educationaruba y Onderwijszaken Arubahuis @onderwijszakenarubahuis pa keda up to date cu tur informacion oficial.Scroll To Top


text:
ORANJESTAD (AAN): E fiebre di Monster Truck a yega Diasabra na Kooyman Megastore riba Watty Vos Boulevard.
All Stories
ORANJESTAD (AAN): Bon noticia sigur, esta cu e dama Gisele-Mireille Sint Jago kende den ultimo eleccion a aparece riba lista di Partido PP (Pueblo Prome), a finaliza su Bachelor den Ley.
Depresion Tropical a nace panort di Aruba
"Nos ta papia hopi di desaroyo economico, pero no ta papia suficientemente di e individuo y e deber cu e tin pa crea e posibilidad ey pa su mes"
Suzette Dumfries, Economista Cultural y Antropologo-Psicologo:
Parlamentario Alvin Molina (MEP):
Tin un mal percepcion den comercio di keda mantene e prijsnan halto a pesar cu mundialmente prijs a baha
Frans Ponson di Comerciantenan Uni Aruba:
ORANJESTAD (AAN): Den e luna di September a tuma lugar e famoso y prestigio evento na Time Square cu ta e New York Fashion Week.
Minister Xiomara Maduro di Cultura:
Presidente di Corte Comun di Husticia, Huez Maurits de Kort
"Cada escenario, cada alerta, ta diferente"


text:
E tabata e icono di e decadanan di 1950 y 1960: e strea di cine frances Brigitte Bardot. Ademas di su habilidadnan pa actuacion, e tabata tambe modelo y cantante mas cu 60 aña pasa. Bardot ta cumpli 87 aña dia 28 di september y el a tuma refugio den su cas campestre, La Madrague na St Tropez, Francia. E luga caminda Brigitte a pasa e ultimo añanan, a ser diseña segun su deseonan, unda e ta biba cu su casa, Bernard d’Ormale.
Despues di un bida di filmacion hopi hectic, Brigitte a bay biba na e cas cu ta directamente riba awa, pero e ta aisla di e mundo exterior pa muraya halto, heki y palonan di mata grandi. Den e luga aki Bardot ta haya su paz y privacidad, algo cu e ex-actriz ta haya hopi importante. Desde Bay of Canoubiers e cas no ta visibel y no sin rason. “Mi tabata malo y cansa”, el a yega di bisa un biaha den un entrevista cu Vanity Fair. “Ta un bon cos cu mi a renuncia, pasobra asina mi por a termina mescos cu Marilyn Monroe y Romy Schneider”.
Aunke e actriz den e decada di 1950 tabatin un carera exitoso como strea di cine, e mes no semper tabata positivo riba e periodo ey di su bida. El a retira den e momento cu e tabata gosa di mas fama na 1973. El a bira lomba pa e mundo di cine y finalmente, manera e mes ta bisa, su bida real a cuminsa. “Henter mi bida, prome y despues di ‘And God Created Woman’ nunca tabata loke mi tabata kier. Brigitte Bardot cu su look di ‘pin-up girl’ a haci impacto internacionalmente. El a bisa cu e no tabata escandaloso en absoluto y tabata djis kier ta su mes.


text:
Oranjestad-Prijs di coriente ta bay subi cu 15% pa Pueblo desde 1 di oktober 2014 sin cu Pueblo a haya debido splicacion kiko ta e gastonan green cu e companianan WEB, ELMAR y Utilities a paga pa Gabinete Eman. Ta danki na e gastonan aki awe Pueblo mester bay paga mas na coriente. Pero te dia di awe niun hende di AVP tin curashi pa mustra e cifranan real di e cuentanan anual cu ta mustra con Gabinete Eman a abusa di e fondonan di e companianan di utilidad.
Ta conoci cu Gabinete Eman tin un vision berde den cual a haci un cantidad di conferencia berde, a bin cu TNO, a biaha varios caminda rond mundo pa profetisa e ideologia berde y a bin cu yen proyecto cu pinto berde. Tur esakinan a costa placa cu Gabinete Eman mes no tin y pesey a laga e companianan di utilidad paga pa tur e gastonan aki. E companianan aki a paga tur e gastonan aki cu e placa cu normalmente pa ley nan lo mester a paga como dividend na Gabinete Eman. Di e manera aki Gabinete Eman por a manipula e Pueblo bisando cu nan no a saca ningun placa di dividend for di e companianan, pero den realidad tur e placa aki a wordo usa pa paga gastonan di Gabinete Eman.
Partido AVP su exponentenan ta menciona cu e Gobierno di MEP a tuma 208 miyon di dividend di e companianan di utilidad pa hinke den e fondo general di gobierno pa por paga pa gastonan di gobernacion. Esaki ta algo cu ley ta permiti y Gabinete Oduber di e manera aki a yega na fondo pa traha proyecto pa Pueblo sin cu e mester a bay haci fianza riba mercado internacional creando debe pa e Pueblo. Pero awe AVP no ta splica cu nan a fia 1000 miyon florin riba mercado internacional na interes di 5 a 6% creando un debe enorme riba lomba di Pueblo y banda di esaki obliga e companianan di utilidad pa paga nan gastonan berde. Esaki si esnan di AVP a perde curashi y habla pa splica Pueblo. Pasobra kizas nan no sa cu cual cara nan por mustra cu tur e placa aki a bay djies pa engrandese e ego personal di nos Minister Eman den foro y symposia riba e tereno green y nada no a bay den proyectonan necesario pa e Pueblo aki.
Pesey e ta inmoral cu Gabinete Eman ta hisa prijs di coriente sin ningun dia duna Pueblo un splicacion cuanto e Aventura green di Gabinete Eman a costa e companianan di utilidad. Ta ki miedo Minister de Meza tin di habri buki di ELMAR, WEB y Utilities pa Pueblo por mira con e companianan aki di utilidad a keda cu dividend aden djies pa paga tur gasto green di Gabinete Eman? AVP debe Pueblo un splicacion y ta di spera cu Minister de Meza por ta sincero cu e Pueblo aki y habri buki y mustra Pueblo e berdad tras di e subimento di prijs di coriente.
11 september 2014


text:
Un danki di kurason!
Manera ya a anunsiá algun siman pasá den medionan di prensa, mi a tuma e desishon pa no partisipá na e siguiente elekshon i a disidí di bandoná arena polítiko.
Entrante promé di desèmber 2022 mi lo bai ehersé un otro funshon i esaki tin komo konsekuensia ku promé ku e fecha ariba menshoná lo mi baha komo diputado di komunidat i kuido pa Entidat Públiko Boneiru. Tabata pa mi un gran honor di por a sirbí pueblo di Boneiru komo diputado na 2016 i atrobe fo’i 2019 te awor.
Den kuadro di e funshon nobo ku mi lo bai ehersé, nos a palabrá den Kolegio Ehekutivo ku desde awor mi ta pasa e karteranan di kultura i enseñansa na mi dos otro koleganan diputado.
Mi ta gradesido pa e konfiansa ku komunidat di Boneiru a pone den mi tantu komo polítiko komo mandatario den e periodo tras di lomba. Ta i tabata un honor pa sirbi mi pueblo! Un danki na tur e palabranan di sosten ku mi a risibí for di tur huki den Reino Hulandes riba e desishon ku mi a tuma pa retirá mi mes for di polítika i baha komo diputado. Un danki spesial na mi famia i tim ku a sostené mi dia aden dia afo den tur sentido di palabra.
Mi no ta yama ayó sino te despues ku un otro pèchi, semper sirbiendo na bienestar di mi komunidat.


text: Basista Christian McBride a haña su amor pa jazz i pa e bas na edat hóben: su tata Lee Smith i su tio grandi Howard Cooper, tur dos basistanan konosí di Philadelphia tabata su mentornan. McBride a studia na e famoso instituto Julliard. El a graba i presentá ku hopi leyenda di jazz i grupo manera McCoy Tyner, Herbie Hancock i Pat Metheny, pero tambe ku artista di otro género manera: Sting i James Brown. Promé ku el a hasi kuarenta aña ya el a duna akompañamentu musikal na mas ku tresshen grabashon. Mc Bride ta tambe ko-direktor di The National Jazz Museum na Harlem, New York. Despues di a studia diessinku aña riba big bands, el a eksperimentá i skirbi músika, McBride tabatin bastante material pa saka un cd, pa kua el a pone huntu e mihó músikonan di New York. E resultado tabata The Good Feeling (2011), pa kua el a skirbi seis piesa original. Na 2013 e ta trese su bigband Kòrsou.


text:
ORANJESTAD – Aruba a yega y pasa 100 caso positivo atrobe diaranson di casonan activo di Covid19. Mientras cu diamars tabatin 97 caso positivo total manera cu noticiacla a raporta caba un dia anterior, ya caba un dia despues cu 13 caso extra riba un dia, e total a aumenta na 111 caso. Esaki ta un situacion cu no ta positivo aunke cu e cantidad di caso hospitalisa no ta nada alarmante. Tambe manera a raporta anteriormente, e casonan di no residente ta hala atencion. MIentras cu diaranson e casonan total di residente ta mas cu no residente, e cantidad ta reparti casi na mitar, pues mitar di bishitantenan ta sea haya of bin cu e virus Aruba. Cu nan ta pega otro no ta conoci ainda. Te cu awe, e cantidad local cu tin e virus ta 56, mientras cu pa no residente, estaki ta 55.
AUMENTO
Dia 2 di juli ora cu ainda tabata duna e cifranan diario, Aruba tabatin 28 caso total activo, di cual 16 tabata residente y 12 no residente. E siman despues, e total a subi pa 33 caso total pa e siman di cual 17 tabata residente y 16 no residente. Un siman despues (diabierna ultimo) esaki a aumenta caba pa 60 caso total active di cual 29 tabata residente y 31 no residente. Un cuater dia despues, e cifra di casonan total activo a bula bay di 60 pa 97, faltando 3 pa e yega 100 caso atrobe y cu 42 ta residente y 55 no


text:
Aruba Dushi Tera
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Aruba Dushi Tera ta e himno oficial di Aruba. E ta un wals skirbi pa Padu Lampe y componi pa Rufo Wever y ta data di 1952. A acepta e cantica aki como e himno nacional di Aruba riba dia 18 di maart di 1976.
Creacion di e cantica[editá | editá fuente]
Na aña 1952 Padu Lampe y Rufo Wever a compone e cantica pa motibo di a sinti e necesidad di tin un piesa cu ta expresa e amor di e pueblo Arubano pa e isla y lanta e sentimento patriotico den cada persona. E grupo di musico y canto ‘De Trupialen’, bou direccion di Frère Alexius, a hinca e cancion aki den nan repertorio y asina su popularidad a crece. Popularidad di e cantica a bira mas grandi ora cu na 1954 a graba e cantica riba un disco 78 rpm, canta pa ‘De Trupialen’ y compaña riba piano pa Padu Lampe. [1]
Dia 25 di februari 1976 un comision instala pa Gobierno a haci un recomendacion pa uza “Aruba Dushi Tera” como nos himno nacional y den ritmo di wals. Tambe a propone pa agrega un couplet mas n’e cantica. Miembronan di comision tabata Rufo Wever (presidente), Eddy Bennett, Maybeline Arends-Croes y Hubert (Lio) Booi.[2] E ultimo couplet ta wordo skirbi pa Hubert (Lio) Booi.
Letra di e Himno[editá | editá fuente]
Aruba patria aprecia
nos cuna venera
Chikito y simpel bo por ta
pero si respeta.
refran:
Oh, Aruba, dushi tera
nos baranca tan stima
Nos amor p’abo t’asina grandi
cu n’tin nada pa kibr'e, cu'n tin nada pa kibr'e.
Bo playanan tan admira
cu palma tur dorna
Bo escudo y bandera ta
orguyo di nos tur.
refran
Grandeza di bo pueblo ta
su gran cordialidad
Cu Dios por guia y conserva
su amor pa libertad.
refran


text:
DISCURSO MINISTER XIOMARA MADURO: HOMENAHE NA ETTY TOPPENBERG
Diabierna ultimo na Plaza Nicky Habibe Jr. a tuma luga un homenahe na Sr. Alex Edward Etty Toppenberg. Un bunita anochi cu a conta cu presencia di un cantidad grandi di famia, amigonan y publico. Ademas esnan cu no por tabata presente por a sigui esaki via canalnan di television local y medionan social. Minister di Cultura Xiomara Maduro a hiba un bunita y discurso.
Minister Maduro a sorprende tur esnan presente iniciando su discurso cantando parti di cancionnan di Etty, manera “Baile de Sehu” y ‘Sr. Meneer di scol”.
Un bunita dedicatorio na Etty, un artista cu ta goza di hopi aprecio di su pueblo. Ta conoci cu hopi biaha Etty ta dedica su cancionnan na otro y diabierna anochi e mandatario encarga cu cultura a cambia e rol y a canta pa Etty un rato asina.
Un evento importante aki, cual tabata dedica na nos yiu di tera Alex Edward ‘Etty’ Toppenberg. Nos meneer di scol, artista, cantante, musico y troubadour, nos legendario musico hopi conoci y popular localmente y tambe internacionalmente.
Meneer di scol, deportista y musico
Alex Edward ‘Etty’ Toppenberg a nace cu e vocacion pa bira un meneer di scol y cu e arte di por canta, composita y entretene un publico cu cancionnan den varios idioma, un talento cu un bos unico. Un persona stricto, cariñoso, cu ta persevera, gusta haci joke y ta sumamente orguyoso di su identidad. ‘Rubiano mi ta’ ta su frase popular cu e ta uza, unda cu e bay.
Etty tabata gusta deporte tambe, ya cu ela practica futbol y baseball. Etty ta creyente den alma y curason y ta bishita Kapel na Alto Vista cu su gitara pa canta pa Birgen Maria.
Como meneer di scol basico y secundario, Etty a brinda un bon educacion, cu amor, atencion y a duna un aporte grandi na formacion di varios alumno cu awe ta ocupa funcionnan importante den nos comunidad.
Etty tabatin su manera unico pa e muchanan por siña nan les. Ora un mucha no por a siña e tarea, e tabata conseha nan pa traha un cantica di dje, pa asina nan por a corda e les miho. Su sentimento di amor y dedicacion na musica ela sa di educa y yuda su alumnonan siña nan les, pa medio di musica.
Durante henter siman lo elabora via diferente comunicado di prensa riba e discurso di Minister Xiomara Maduro durante e evento Un Homenahe na Etty Toppenberg.


text:
Ministerio di Agrikultura, Naturalesa i Kalidat di Alimento di Hulanda di bishita serka Minister Pietersz- Janga
Ministerio di Agrikultura, Naturalesa i Kalidat di Alimento di Hulanda di bishita serka Minister Pietersz- Janga
Willemstad – Djabièrnè último 16 di sèptèmber, ekspertonan di Ministerio di Agrikultura, Naturalesa i Kalidat di Alimento (Ministerie van Landbouw, Natuur en Voedselkwaliteit – LNV) tabata di bishita serka Minister Dorothy Pietersz- Janga. Meta di e bishita tabata pa presentá konsepto di un Memorandum of Understanding multilateral entre Hulanda (BES), Aruba, Kòrsou i Sint Maarten riba tereno di:
1. Protekshon i mantenshon di nos rekursonan natural,
2. Fortalesé e maneho di seguridat i seguridat alimentisio,
3. Kolaborashon riba tereno di implementashon di tratado i konbenionan internashonal.
Riba e potrèt drpd; Direktor di Sektor Gabriel Murray, Direktor di Representashon di Hulanda Jonas de Graaf, Minister Pietersz- Janga, Kordinadó di Maneho di LNV Hayo Haanstra, kolaboradó di LNV/ BES Yoeri de Vries, Direktor di Maneho di GMN Jeanine Constansia- Kook i Sekretario General di GMN Sharlon Melfor.


text:
- This event has passed.
Archivo Nacional Aruba tin su propio website!
November 22, 2017 - December 2, 2017
Archivo Nacional Aruba tin su propio website!
Un deseo cu tabata existi pa basta tempo caba porfin a bira un realidad pa ANA.
Archivo Nacional Aruba ta digital y tin su propio website: www.ana.aw .
Archivo Nacional pa basta aña tabata accesibel online via die e website di gobierno (gobierno.aw), pero awor ta conta tambe cu un propio sitio online.
E website ta uno informativo, cu ta brinda e opportunidad na e bishitantenan pa sera conoci mas cu e departamento, trabounan cu e ta eherce y servicionan cu ta wordo brinda.
E coleccion di ANA ta ensera archivo den forma di documento, potret, material audio-visual y digital. Entre otro tin: archivo di gobierno, archivonan priva, coleccion di potret y audiovisual. En total ANA ta maneha y cuida, mas cu 15 kilometro di archivo, mas cu 1250 VHS y U-matic tapes y mas cu 100 mil potret.
Den un online-database riba e website e bishitantenan investigativo por haci nan investigacion den e coleccion di documentonan, potret y video. Tambe riba e website por haya un amplio splicacion di e servicionan cu ANA ta brinda, entre otro: investigacion genealogico, resumen di famia, investigacion archivistico, sala di studio y digitalisacion. Riba e website tambe tin e coleccion di investigacion y publicacion cu ANA a produci durante e añanan. E website tambe tin varios potret y un video cu ta mustra parti di e trabou di ANA.
Un potret cu mensualmente lo cambia a wordo yama “prenda di luna”, cu ta un potret di Aruba di antaño cu ta cambia tur luna. E potret ta hiba nos bek den tempo y ademas ta ensera un investigacion cortico di e contenido di e potret. E intencion di ANA ta pa sigui amplia e website cu mas di e coleccion. Tambe si por tin un of otro comentario riba e potretnan cu nos publica, esakinan ta welcome pa medio di info@ana.aw.
E website a wordo prepara y hinca den otro pa medio di e personal di ANA mes, mientras cu e diseño di e website a wordo financia
pa Fundacion Amigonan di Archivo, pa cual ANA kier a gradici e fundacion pa e gesto aki.


text:
MERKA — Algu mas ku un siman promé ku e mega pelea entre Floyd Mayweather i Manny Pacquiao na MGM Grand Garden Arena Las Vegas, por fin karchinan lo sali na benta awe. Tabata tin algun problema entre Mayweather Promotions i Top Rank riba distribushon di karchinan loke a trese un tardansa den benta di e karchinan i asta a pone e pelea na peliger.
Pa kartelera aki dia 2 di mei próksimo ta bai tin tres tipo di karchi disponibel. Ta bai tin 500 karchi pa públiko en general wak e pelea bibu den e arena. E karchinan aki tin preis fiho. Tambe ta bai tin karchi pa wak e pelea riba sirkuito sera den e diferente propiedatnan di MGM Resorts International. Por ultimo tin un kantidat di 16 mil karchi ku ta bou di kontrol di e promotornan i MGM Grand ku lo keda bende na ‘brokernan’ ku na nan turno lo rebendé esakinan.
E 500 karchinan pa wak e pelea bibu den e arena ta kosta $1500, $2500, $3500, $5000 i $7500 sin inkluí kargonan pa servisio. Tin karchi di $10.000 pero esakinan no ta disponibel pa públiko general. Pa kada kategoria di preis tin solamente 100 karchi disponibel, pues 100 na $1500, 100 na $2500 etc. Pa yega na remarke pa e karhcinan di $10.000 ku ta ‘ringside’ bo mester tin un liña di krédito di por lo mínimo $250.000 ku MGM Grand casino. E karchinan di entre $1500 pa $7500 ta sali na benta awe 3’or di atardi i kada persona por kumpra un máksimo di kuater karchi.
Karchinan pa wak e pelea riba sirkuito sera na e propiedatnan di MGM Resorts na Las Vegas ta kosta $150, sin inkluí kargonan pa maneho. Esakinan lo sali na benta awe 6’or di atardi i kada persona por kumpra un máksimo di ocho karchi. Tin entre 35 pa 50 mil asiento pa wak e pelea riba sirkuito sera disponibel.
E otro 16 mil karchinan ku lo ta den man di ‘brokernan’ no tin un preis fiho i e preis ta dependé di kada ‘broker’. Te ku ayera riba e website seatgeek.com e karchi mas barata tabata keda bende pa $5321 miéntras ku esun di mas karu tabata $59.400.
E pelea di Mayweather kontra Pacquiao lo tuma lugá djasabra 2 di mei próksimo ku transmishon di Pay-Per-View kuminsando 9’or di anochi.


text:
WILLEMSTAD — Djadumingu 24 di aprel 2022, ‘Curacao Youth Chess Institute’ a organisá su torneo anual di ahedres e biaha aki pa e kategoria hubenil. E kategoria hubenil (óf U18) ta konsisti di hobenan ahedresista ku durante aña 2022 ta kumpli 18 aña di edat of menos.
E talento Miguel Ramos kende lo bai kumpli 13 aña den 2022 a demonstra su habilidatnan ku ela desaroya atraves di tempu i logra derota tur 5 kontrinkante ku ela enfrenta.
Miguel Ramos a kaba e torneo ku un skor perfekto ounke ta tin diferente ahedresista fuerte entre e 22 partisipantenan. Na di dos i di tres luga a termina Dylan Léañez i Dianthely Pourier tur dos ku kuater punto. Ta bon pa menshona ku Daniel Léañez tambe a skor 4 punto, pero e programa di pareo digital a indika ku basa riba punto di resistensia Daniel a keda na di kuater luga.
E hoben ahedresistanan a bataya fuerte durante weganan sumamente interesante i e skornan a resulta hopi perta, mirando ku e diferensia entre e puesto nr. 2 puesto i e finalista nr. 11 ta solamente 1 punto. E resultadonan final tabata lo siguiente.
Ganadónan di trofeo ‘Overall’:
- Miguel Ramos 5 punto
- Dylan Léañez 4 punto
- Dianthely Pourier 4 punto
Ganadónan di medaya den kategorianan di edat:
- U14 Miguel Ramos
- U16 Dylan Léañez
- U18 Gabrielle Winklaar
Curacao Youth Chess Institute ta satisfecho kon e torneo hubenil a kana i ta anima tur ahedresista hoben pa prepara pa e proksimo evento ku ta e torneo eskolar 5 di yuni binidero.


text:
Es ku sembra den kunuku di su mal deseonan, lo kosechá destrukshon, ma es ku sembra den loke ta di Spiritu Santu, lo kosechá bida eterno.
Galatanan 6:8
Sembra den karni ta invertí tempu i rekurso den loke ta promové vanidat.
Sembra den Spirtitu ta invertí den bo salbashon.
Unda òf den kiko bo ta invertiendo bo tempu?
Di awe bai dilanti, disidí invertí den bo salbashon, den bo intimidat ku Dios. Solamente asina lo bo permanesé pa semper i optené den e final di bo kareda, bo korona.
Kuminsá awe mes! Dios bendishoná bu.


text:
KPD ta hür Stoel , Parasol i Turtuga
Kooperativa Piskadonan di Daaibooi (KPD)
Kooperativa Piskadonan di Daaibooi (KPD) ta un Kooperativa di piskadonan di area di daaibooi i bisendario,. KPD a wordu funda na aña 2016 i ta hasiendo basta aktividat na benefisio di su sosionan. KPD tin un restaurant kriyoyo ku ta bende sopi di piska i piska hasa ku funchi riba tur djasabra ku djadumingu patras na e area di piskado. Un biaha pa luna KPD ta organisa su aktividat di luna yen ku ta un aktiidat hopi great i ku bon ambiente.


text: Pa mas di dos decada, reino entidad ku tin konfia den nos na e strategia i komersial pa soluciona su problema leges complejos E referí di petroleo ta kontroversial, Served manera user ofisial na un Sitio kontratista den dollars kuater mil miyon di arbitrahe den e ICC riba un diskushon ku un mes petroli total ku e drive pa e relacion i grandi un referí di petroleo i e oleoductosE outoridat i e planta desalinizadora di diskushon den kurso di Sera un di mas grandi empeñonan contrast di dollars miyon di arbitrahe den e ICC relatie na e edifisio di poder i un planta di desalinacion na e Medio Oriente relatie di relacion pa efekto i retro. Proyekto e Meta di raad, den kurso di e Presentacion ta un di e conoci (dosnan Samson C T, entre otro), riba òrdu di Raad, e Outoridat di Desaroyo na e edifisio di un di di paquetes di lines e constitucion e Meta di Raad.


text:
ORANJESTAD – Dialuna mainta, durante conferencia di prensa di Gobierno di Aruba, Minister di Husticia y Asuntonan Social Rocco Tjon a elabora riba e warda di polis di Noord cual a keda completamente renoba. Banda di esaki, e trabounan pa loke ta e busto di Tino Ruiz ta kedando cla y dentro di poco lo tin un destaho pa asina compania ganado por inicia cu e trabounan pa loke lo bira Plaza Tino Ruiz, situa dilanti warda di polis di Noord.
E proyecto aki ta uno sumamente importante, principalmente pa Cuerpo Policial di Aruba, mirando cu e proyecto aki ta consisti di tres parti. Pa loke ta e trabounan cu mester sosode na e warda di Polis mes, esaki a inicia algun tempo atras y siman pasa a aproba e siguiente fase di e proyecto aki cual ta e plaza Tino Ruiz den feliz memoria. Manera ta conoci, e proyecto pa traha e busto di Tino Ruiz ya caba a inicia y ta den su fase final, y muy pronto lo wordo aloca dilanti warda di Polis di Noord cual lo bira Plaza Tino Ruiz. Pues, manera a menciona, esaki ta un proyecto sumamente importante pa Cuerpo Policial mirando e nificacion cu esaki tin pa nan, pero tambe esaki ta e muestra di e aprecio cu ambos Cuerpo Policial y Gobierno di Aruba tin pa e trabou duro cu nos Agentenan Policial ta haci.
Pa loke ta e busto di Tino Ruiz, ya Artiopia ta trahando riba esaki pa algun tempo y nan ta den e fase final. Otro luna e busto lo wordo treci Aruba, pa despues e trabounan pa e plaza por inicia, mirando cu e busto mester ta fisicamente presente pa asina na Aruba mes nan por traha e pia riba cual e busto lo bay wordo aloca. Durante ful e proceso aki, e familiaresnan di Tino tawata envolvi. Nan mes a bay Colombia tambe caminda e busto a wordo traha pa nan mes por a wak, duna nan acuerdo pa cu e producto final, te hasta yuda traha riba e busto, cual Sr. Senchi, kende ta encarga cu e proyecto aki, a aprecia hopi.
Por ultimo, e mandatario a indica cu fin di luna DOW lo inicia cu e destaho, pa e proyecto di Plaza Tino Ruiz, caminda e partido cu gana e destaho, lo por inicia cu e trabounan pa despues di 50 dia plaza Tino Ruiz por bira un realidad. Ta papia aki di un inversion di alrededor di mey miyon florin pa por realisa e proyecto aki.


text:
Clausura exitoso di Drum Set & Percussion Camp 2022 di Carlos Bislip
ORANJESTAD (16 di augustus 2022) – Un grupo di 20 hoben a participa den e Carlos Bislip Drum Set & Percussion Camp 2022. E programa tabatin un duracion di cuater siman, asistiendo di dialuna pa diabierna pa un total di 20 dia entre 11 di juli y 5 di augustus na Scol di Musica Rufo Wever. Como clausura a presenta un recital den Cas di Cultura dia 6 di augustus ultimo cu a cay masha na agrado di e publico consistiendo di mayor y conocinan impresiona di loke e muchanan a siña.
Pa Carlos Bislip ta un satisfaccion enorme di mira e resultadonan aki, mescos cu ora e participantenan ta sigui desaroya y resalta den e mundo musical of tuma e decision pa studia musica den exterior, como por ehempel: Lidrick Solognier, Stephen Diaz y Denzil Tromp. Adicionalmente, e participantenan ta forma un nucleo di percusionista cu ta busca pa asisti agrupacion y festival local.
Na aña 2009 a organisa e prome camp cu e obhetivonan di familiarisa un y tur mas e mundo di percusion cu ta inclui Drum Set, Conga y Timbal y pa demostra cu a traves di instruccion intensivo ta siña masha hopi mes. Den practica a ripara cu tambe a aporta na e desaroyo di e hobennan cu habilidadnan di soluciona problema, colabora cu otro y hasta duna instruccion. Esey ta motibo pa cual, den e camp di 2022 a conta entre e asistentenan cu cinco ex participante.
E Drum Set & Percussion Camp 2022 tabata posibel danki na e contribucion esencial di Prins Bernhard Cultuurfonds Caribisch Gebied, UNOCA, CEDE Aruba, Departamento di Cultura Aruba, Scol di Musica Rufo Wever, VNO, Setar, 520 Home Sweet Home, Citgo Savaneta, A Esmeralda Aruba y Vibration PR. Tin un palabra sincero di danki tambe pa tur cu a colabora di un manera of otro y na e mayornan pa e confiansa duna na e camp. Ta spera cu proximo aña lo por bolbe brinda e oportunidad aki. Pa mas informacion y potret di e camp, bishita e pagina di Facebook di Carlos Bislip Drum Set And Percussion Camp.


text: ORANJESTAD – Awe Minister Xiomara Maduro y Prome Minister Evelyn Wever-Croes a reunihunto cu e team di CFATF (Caribbean Financial Action Task Force)cu lo bay evalua e integridad di Aruba susistemafinanciero. Den e diananakie team di CFATF lo reuni cu diferente stakeholders den sector publico y priva pa asinaevalua e esfuersomutuo cu ta wordohacinanosPais pa evita cu nossistemafinanciero ta wordomalusapalabamento di placa y financiamento di terorismo. Gobierno di Aruba ta deseaexito y forza na e team di Aruba y e team di CFATF. Minister Xiomara Maduro ta spera cu Aruba por contana final cu un bon evaluacion.


text:
Water Circles
Maneho di awa sushi
Water Circles ta un kolaborashon entre Wereld Natuur Fonds, STINAPA, Water en Energiebedrijf Bonaire N.V. (WEB), Entidat Públiko Boneiru, Fundashon Maridal i Water Alliance. Nan ta traha huntu pa krea solushonnan alternativo pa e problema di awa sushi na Boneiru. E meta prinsipal di e proyekto di Water Circles ta pa e awa sushi na Boneiru no resultá den oséano, kreando un menasa pa e refnan di koral, nos salú i seguridat. Water Circles ta enfoká pa haña solushonnan resiklá awa sushi.
E proyekto aki ku ta dura 3 aña, lo krea 5 proyekto piloto pa desentralisá purifikashon di awa sushi, usando teknología inovativo pa purifiká awa sushi (ekológiko). E proyektonan piloto eksitoso por bira un ehèmpel pa otro lokalidatnan na Boneiru i pa e region. Aparte di esei, den e proyekto aki, téknikonan ta ser instruí lokalmente dor di ofresenan un módulo di purifikashon di awa durante nan estudio di MBO. Aparte di purifikashon di awa sushi desentralisá, WEB lo traha tambe riba solushonnan ku Entidat Públiko di Boneiru pa ekspandé e kapasidat di RWZI pa fangu e awa sushi adishonal ku drenta. Entidat Públiko di Boneiru a pidi finansiamentu pa ekspandé e sistema di riolering i pa desaroyá un vishon integrá riba maneho di awa sushi.
Komo parti di e proyekto di Water Circles, e enfoke tambe ta riba doñonan di yate- i botonan. Yate- i botonan grandi no mag deskargá den e parke natural, ku tin un profundidat limitá di 60m, pero te na ora ku no tin fasilidatnan pa desasí di e awa sushi, e regla aki no ta ser apliká pa STINAPA. Awa sushi no ta inkluí den e kontrato di mara boto. Un fuente importante di kontaminashon ta yatenan di plaser, spesialmente esunnan ku ta mara riba e ref na buinan. E últimonan aki ta benta nan tanki di awa sushi mesora òf kada 2 pa 3 dia direktamente riba e ref.
E subproyekto di yatenan ta enfoká riba un solushon pa fasilitá e entrada di awa sushi. Na òktober 2021, Harbor Village Marine (HVM) a invertí den e instalashon di pòmp pa awa di riol i un tanki di reserve di 20m3 pa kolektá awa sushi di yatenan. Téknikamente, e sistema di pòmp ta kompletamente operashonal. Sperando riba e solushon definitivo pa di un manera adekuá desasí i trata e awa sushi ku a kolektá, HVM ta kuminsá pòmp e yatenan ku ta den haf.
Un di e desafíonan ku e subproyekto aki tin ta ku e awa sushi di e yatenan ta kontené hopi salu, komo ku hopi nabegante ta flush nan wc ku awa di laman. E konsentrashon di salu a resultá asina haltu ku, sin mas evaluashon, e fluho di esaki no por ser akseptá pa WEB pa bai di e riol públiko pa Waste Water Treatment Plant (WWTP) sin tuma nota ku e konsekuensianan ku e por tin pa e awa di riol. Komo ku e awa purifiká (awa di riol) di WWTP ta ser usá un biaha mas i ta ser bendí na resortnan, e mester tin algun kriteria di kalidat.
Pa garantisá ku e purifikashon di awa sushi di yatenan no ta krea problemanan nobo, e tim di Water Circles a enkargá konseheronan di Royal Haskoning DHV pa haña e solushon mas adekuá pa trata e awa sushi salu di yatenan. Basá riba nan rekomendashonnan, un tèst di purifikashon di awa sushi salu lo keda realisá den 2022. Un otro plan ta pa trese un boto ku ta pòmp awa na e isla, ku por kolektá awa sushi di yatenan ku ta mará na Playa Lechi, sin ku e botonan mester drenta i sali e haf kada bes. E boto aki tambe por ofresé e posibilidat pa duna servisionan adishonal.
Lesa mas di e proyekto Water Circles den e foyeto akí.


text:
Home
Enfoke riba
Traha
Lesa mas tokante traha na Rijksdienst Caribisch Nederland. Chèk tambe e vakaturanan di mas aktual
Notisia
Tim Muller direktor nobo di Rijksdienst Caribisch Nederland
27-09-2022 | 19:03
Drs. T.J (Tim) Muller MBA ta bira e direktor nobo i alabes ‘kwartiermaker’ di Rijksdienst Caribisch Nederland. Ministerio di ...
Pasonan konkreto durante konferensia di trabou ‘Éksito di estudio pa studiantenan karibense’
26-09-2022 | 17:42
Den e siman benidero lo tuma lugá e konferensia di trabou ‘Éksito di estudio pa studiantenan karibense’ na Aruba. Aruba, Hulanda ...
Sekretario di Estado di Hustisia i Seguridat ta bishitá Kòrsou, Aruba i Boneiru
23-09-2022 | 17:10
Sekretario di Estado di Hustisia i Seguridat, Eric van der Burg, ta hasi un bishita di trabou di tres dia na e parti Karibense di ...


text:
Share this on WhatsApp
Tin diferencianan remarcabel entre coaching y terapia psicologico.
Coaching ta traha di awo pa futuro y ta dirigi ariba prevencion di (escalacion di) problema of haya solucion rapido y efectivo pa un problema existente. Coaching ta focus ariba solucion, pues e approach ta hopi racional. E preguntanan di mas clave ta: “Unda bo ta awo?” “Kico bo kier logra?” y “Unda bo kier ta dentro di cierto periodo?” Por lo tanto coaching, cu ta enfoca ariba meta, accion y logro, lo pusha’bo y den mayoria caso lo traha hopi mas rapido cu terapia psicologico. Esnan cu ta coach profesional certifica a sigui un curso pa por trata personanan exclusivamente cu e metodo di coaching, pues un coach profesional hamas mag di profila su mes como un ‘therapist’ of ‘counselor’.
Terapia psicologico generalmente ta un forma di ayudo hopi mas avansa y profundo y por soluciona problemanan hopi mas complica cu coaching.”
Terapia psicologico ta focus ariba e problema, pa haya sa kico ta su origen, pues a consecuencia di kico e problema aki a surgi, y formula un plan pa trata y soluciona esaki. Terapia psicologico generalmente ta un forma di ayudo hopi mas avansa y profundo y por soluciona problemanan hopi mas complica cu coaching. Pa e motibo aki terapia psicologico tin un enfoke mas emocional y generalmente tin un trayecto hopi mas largo pa sigui. Terapia psicologico ta wordo duna door di un psicologo cu a sigui un estudio y ta dispone di un titulo oficial pa por practica esaki. Locual ta conoci como ‘counseling’, na Aruba generalmente ta wordo duna door di psicologo, mientras cu cierto psicologonan tambe sa haci uzo di e metodo di coaching como metodo di ayudo.
Coaching no mag di wordo mira como un metodo pa reemplasa terapia psicologico.”
Tur dos metodo tin su bentaha- y desbentahanan, dependiendo di expectativanan personal. Pero ta sumamente importante pa menciona, cu e metodo di coaching no mag di wordo mira como un ‘easy way out’. Coaching no mag di wordo mira como un metodo pa reemplasa terapia psicologico. Tin hende cu tin miedo of berguensa ora ta trata di bishita un psicologo, como cu ainda sa hiba e pensamento (eroneo) cu solamente esnan cu ta ‘loco’ lo mester bishita un psicologo y como cu e coach no ta un psicologo, ta acudi na e coach como alternativa. Esaki ta un decision contra-productivo. Tin hende cu mester di terapia psicologico. Mientras esaki no tuma luga, e persona aki no lo beneficia di coaching, mirando cu problemanan psicologico cu no wordo trata di rais, semper lo keda hunga un rol den su bida. Esaki por ehempel ta e caso ora e persona ta sufri a consecuencia di un of otro evento traumatico.
Pues, ta sumamente importante pa elimina cualkier ‘issue’ psicologico prome cu por saca probecho di coaching.
Pa otro topiconan cu ta relata na ‘life coaching’, ‘relationship coaching’, ‘bereavement (rouw) coaching’ of ‘spiritual coaching’, mi persona ta certifica den e areanan aki …”
E prome encuentro entre ami y posibel cliente(nan) ta wordo yama “Matching Session”. Den e session aki mi ta ‘screen’ cada posibel cliente pa wak si coaching den su caso ta e metodo adecuado y si ami ta e coach adecuado. Si un posibel cliente ta presenta cu un of otro trauma, ocasiona por ehempel door di abuso fisico of sexual, of cu un of otro problema di adiccion, esaki no ta mi competencia, pues ta mi deber di conseh’e pa bishita un psicologo. Si un persona ta bin cu un problema no-psicologico, pero relata completamente na metanan cu e kier logra den su carera profesional, lo mi consehe pa bishita un ‘career coach’. Pa otro topiconan cu ta relata na ‘life coaching’, ‘relationship coaching’, ‘bereavement (rouw) coaching’ of ‘spiritual coaching’, mi persona ta certifica den e areanan aki y en principio lo por duna e guia necesario.
Importante den tur caso ta, pa e cliente demostra seriedad y duna e señal cu e ta cla pa coaching … Sin e flexibilidad pa cambio, e resultado lo ta minimal.”
Pero semper ta keda, e gevoel – e ‘vibe’ – cu ami y e cliente tin pa cu otro. Importante ta pa e cliente sinti ‘na cas’ serca mi, ami sinti confortabel cu e cliente y cu nos por tin confianza mutuo. Si esaki no ta e caso, ami no lo ta e coach adecua pa e persona aki y mi lo conseh’e pa purba su suerte cerca un otro coach. Importante den tur caso ta, pa e cliente demostra seriedad y duna e señal cu e ta cla pa coaching, cu e tin suficiente determinacion y motivacion pa logra su metanan. E habilidad pa wak su mes den spiel y analisa su comportacion obhetivamente, ta un cualidad importante di un bon candidato pa coaching. Sin e flexibilidad pa cambio, e resultado lo ta minimal.
Love Coach Desiree Swaen. Potret: Ayrton Tromp
Desiree Swaen ta un Coach profesional certifica, specialisa den relacion, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.


text:
Kontrol di Tim Multidisiplinario.
KOMUNIKADO DI PRENSA 323 /2022
24 yüni 2022
Kontrol di Tim Multidisiplinario.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djawebs 23 di yüni 2022 entre 19:00’or pa 23:00’or, e Tim Multidisiplinario formá pa Polis i
Inspekshon di M.E.O. a kontrolá 15 establesimentu i a sera 2.
Tur dos di e negoshinan aki a wòrdu será pa presensia di mashin di hunga plaka.
A duna diferente atvertensia pa muzik duru i bendementu di bebida alkohóliko stèrki,
mientras ku e establesimentu no tin pèrmit pa esaki.
E kontrolnan ta sigi.


text:
WILLEMSTAD — E kampionato di futbòl promé divishon Liga MCB a kontinuá den wikènt tras di lomba ku partidonan na Stadion Antoine Maduro (SUBT). Riba djasabra tabata e ekipo di Centro Barber ku a enfrentá UNDEBA. Akinan tabata Centro Barber ku a logra bai ku e viktoria derotando UNDEBA ku skor di 3-1. Pa Barber e golnan a keda anotá pa Jurensley Martina (2x) i Kenneth Kunst. Miéntras ku e úniko di UNDEBA a keda anotá pa Jimbertson Vapor.
Den e di dos partido di djasabra tabata e ekipo di Centro Dominguito ku a enfrentá Jong Holland. Akinan tabata Centro Dominguito ku a sali di e porta grandi derotando Jong Holland ku skor di 1-0. Pa Dominguito e gol a keda anotá pa Norvaniel Naar.
Djadumingu tambe tabata tin dos partido. Den e promé partido Hubentut Fortuna ku a enfrentá SUBT. Akinan tabata SUBT ku a bai ku e tres puntonan despues di a derota Hubentut Fortuna 1-0. Pa SUBT e gol a keda anotá pa Kacir Jimenez.
Den e di dos partido di djadumingu Sithoc a topa ku e ekipo di Victory Boys. Akinan tabata Sithoc ku ta logra nan promé tres puntonan den Liga MCB derotando Victory Boys ku skor di 3-1. Pa Sithoc e golnan a keda anotá pa Jason Inecia i Raylison Amerikaan miéntras ku Cedricson Antonio ta hinka un outogol. Pa Victory Boys e úniko gol a keda anotá pa medio di un pinalti kobra pa Raylison Lindo.
Liga MCB ta kontinuá awe nochi ku e partido entre Jong Colombia i Scherpenheuvel na Stadion Antoine Maduro (SUBT).


text:
Nòmber: William Millerson
Edat: 62 aña
Funshon: Ingeniero den elektrónika i tin su mes kompania.
Su promé pashon ta karate, miéntras su di 2 pashon deportivo ta futbòl. Durante su estudio na Hulanda e a hunga futbòl den OSO na Hilversum. OSO tabata den un di e kategorianan di mas abou di KNVB.
For di 1976 te awe Millerson ta hunga futbòl den e tim di Abrahamsz.
Pa algun aña su persona a fungi komo Presidente di SV Hubentut Buena Vista ku despues a “merge” ku Sentro Buena Vista.
Pa loke ta deporte en general su persona:
– tabata 20 aña Presidente di Panamerican Karate Federation i aktualmente e ta Presidente honorario pa bida di e federashon aki.
– e ta Vise Presidente di World Karate Federation
– e ta Vise Presidente di ACODEPA. ACODEPA ta e organisashon madre pa tur federashon Panamerikano di kada deporte.
– e ta Presidente di Curaçao Karate Bond.
– e tabata Presidente di CSF, Curacaosche Sport Federatie pa 11 aña.
– e tabata Presidente di NAOC, Komité Olímpiko di Antia pa14 aña. Bou di su presidensia a konvertí NAOC den un di e mihó Komité Olímpikonan di region i a hiba un maneho pa krea i yuda desaroyá talentonan manera Churandy Martina i otronan.
Kon e ta mira futbòl
Pa un bon futuro di futbòl, ta importante traha riba lo siguiente;
- Profeshonalisá e operashon general di FFK totalmente, pa di e manera aki hasi FFK un organisashon muchu mas fuerte ku un struktura efisiente i efikas.
- Traha riba un plan di merkadeo bon balansa ku kriterionan bon kla unda nos futbòl mester yega aki 4 aña.
- Mundo korporativo mester ke bira un “partner” di futbol pa su balornan ku e futbol ke transmiti den nos komunidat.
- Yuda drecha/lanta e nivel di dirigentenan atministrativo i dirigentenan tékniko di tur e klupnan ku ta miembro di FFK.
- Bon gobernashon mester inkluí tur miembro(klupnan) den desishonnan stratégiko i mester duna muestra públikamente ku tin unidat di vishon i akshon.Entre otro esaki ke men ku lo inverti sennan di partnerships,sponsorships di FIFA i di fútbol en general di un forma ku miembroan lo mira benefisionan a korto i largo plaso.
- Traha un struktura kaminda ta yuda/fasilitá tur e miembronan di FFK pa upgrade”” i eduká nan mes den nan ròl/tarea pa ku e deporte di futbòl.
- Mustra tur miembro di FFK riba nan responsabilidat di sa kiko ta nan derecho- i debernan Pasobra si kada miembro di e klup ta na altura di e puntonan aki nan lo ta mas atento i komo tal yuda nan klup i komo tal FFK tambe funshoná mihó.
- Traha riba un plan pa traha i/òf drecha mas akomodashon i infrastruktura pa e miembronan di FFK. Yuda kordiná pa tur miembro di FFK por hasi uso di fasilidatnan eksistente pa train i prepará mas optimal posibel.
- Yuda klupnan pa por organisá i desaroya nan mes kontinuamente pa funkshona riba un nivel kada bes mas haltu i yuda klupnan pa tin nan propio akomodashon ,infrastrukura i organisashon di fanátiko bon organisá, espesialmente klupnan di promé divishon.
- Pone atenshon na deskubrimento i desaroyo di talento hoben, ku un bon konekshon ku e proseso di edukashon general i eskolar.
- Sinta ku tur “keyplayers” pa traha un plan di desaroyo pa subi e nivel di wega en general.
- Optimalisá komunikashon ku tur miembro di FFK
- Optimalisá komunikashon ku e Públiko en general.
- Optimalisá e komunikashon ku Prensa en general
- Stimulá pa mas hende interesá den futbol komo fanátiko, sponsor ,boluntario of kolaborador.
- Formulá kriterionan kla pa formashon di preselekshon i selekshonnan.
- Struktura di klupnan mester inkluí kategoria hubenil.
- Regla organisashon di kompetensia hubenil di un forma optimal i struktura
- Mester pone atenshon na desaroyo di talento
- Krea base pa tin un asosashon òf komishon di entrenadó-/coachnan, pa yuda traha riba “upgrading” kontinuo di entrenadornan.
- Duna sosten na kuerpo di rèfri pa tin un kuerpo di árbitro mas fuerte. Sin bon rèfri no por tin bon desaroyo di futbol.
- Atendé ku violensia riba vèlt i den stadion, komportashon di Públiko den stadion, i palabra malu den stadion. futbòl mester bira atraktivo pa tur hende por bai wak. Tambe ta inakseptabel ku un hende ku ta sali su kas pa kontribui ku futbol komo refri wordu agredi.
- Studia manera pa introdusí meskos ku hopi pais grandi durante kampionato regular un kompetensia anual pa Kopa di Korsou.
Hopi ta ku ta para pafó, no ta bai futbòl dor di diferente faktor.
Algun ta:
- Violensia riba vèlt di hungadó kontra hungadó i di hungadó kontra árbitro
- Muchu wega no atraktivo
- Demasiado palabra malu den stadion


text:
Sumusica Curaçao B.V. lo debolbé sèn na tur persona ku ya a kumpra nan karchi
Organisadó Sumusica Curaçao B.V. awe a kanselá ofisialmente e konsierto di Curaçao Ponton Festival durante un konferensia di prensa na ACOYA CURACAO RESORT VILLA’S & SPA.
Djarason anochi a tuma e desishon final despues ku diferente akontesimentu a pone ku finansieramente no ta responsabel pa laga e festival sigui. ‘E ekonomia wantá tin un efekto negativo riba pueblo i esaki a ser notá pa medio di e benta di karchi ku no a bai segun plan’, Gisgard Felida di Sumusica Curaçao B.V. a splika. E organisashon a risibí hopi reakshon positivo di bishitantenan di festival na Kòrsou i den eksterior pa e promé edishon di Curaçao Ponton Festival. Curaçao Ponton Festival lo a tuma lugá 5, 6 i 7 di aprel. Maske e ánimo pa e festival di 3 dia tabata haltu i hopi promoshon a ser hasí via media tradishonal i sosial, benta di karchi a laga hopi di deseá.
Tambe 2 artista prinsipal di djabièrnè anochi a kai afó pa rasonnan imprevisto. Rich Kalashe na lastu momentu no por a presentá mas riba e djabièrnè urbano dia 6 di aprel komo ku e la wòrdu detené na aeropuerto dor di hustisia na Hulanda. Riba e dia en kuestion maneho di Rich Kalash no por a garantisá ku lo e por a duna su presentashon djabièrnè próksimo durante Curaçao Ponton Festival. Djarason último e organisashon ya mester a tuma e desishon difísil di kanselá Ronnie Flex. ‘Nos a purba bini ku solushonnan alternativo pa sòru pa Ronnie Flex i su integrantenan por a bula segun e eksigensianan di nan maneho, pero teniendo kuenta ku nos presupuesto aktual. Mirando ku benta di karchi no a kana segun plan nos mester a tene kuenta ku nos presupuesto mas ahinda. E organisashon ta lamentá kulminashon di e akontesimentunan sinseramente i ta pidí su diskulpa pa tur inkumbiniensia.’
Sumusica Curaçao B.V. lo debolbé sèn di karchi di e festival na tur persona ku ya a kumpra nan karchi. E restitushon lo tuma lugá den faseta. Otro siman e promotor lo duna mas informashon den kòrant i riba página di Facebook di Curaçao Ponton Festival pa ku e restitushon.


text:
TOKANTE DI NOS
Kombatí kanser den e esensia di mas ámplio di e palabra
E meta di e fundashon ta pa kombatí kanser den e esensia di mas ámplio di e palabra i duna sostén i guia na pashèntnan inskribí i tambe eventualmente na nan famia serkano. Un otro meta di e fundashon ta e promoshon di un kura pa kanser i tambe stimulá i ehekutá programanan ku tin komo meta pa frekuentemente ofresé charlanan na e pueblo tokante di tur tipo di kanser. Finalmente PWF ke stimulá i sostené organisashonnan i fundashonnan ku ta aportá na e realisashon di e metanan di PWF.
Nobo?
Ayudo
i kuido
Investigashon
di kanser
Nos
aktividatnan
Próksimo evento
Partisipá na nos aktividatnan i yuda nos konsientisá otronan tokante di kanser.


text:
WILLEMSTAD — E selekshon nashonal di futbòl di Kòrsou a kai vensí kontra El Salvador djabièrnè ultimo den Stadion Ergilio Hato ku skor di 1-0. E partido aki tabata e partido di ida den e terser buèlta di e weganan pa eliminatorio pa mundial Rusia 2018.
Na di 12 minüt di e partido Alexander Larin ta probechá di un fayo di e defensa Kurasoleño i logra habri e markadó. Esaki tabata riba e promé chèns di peliger ku El Salvador a haña. Durante sobra di e partido El Salvador no a krea masha oportunidat mas.
Di otro banda e selekshon lokal a krea multiple okashon pero no a logra di anotá. E partido di buèlta lo tuma lugá djamars awor pa 7:35pm den Estadio Cuscatlán na El Salvador.


text:
Fransia
Fransia, ofisialmente e Republika Franses (Franses: République française), ta un pais na West Oropa i na superfisie e pais oropeo di dos mas grandi. Fransia ta keda entre e Kanal Britaniko, e Oceano Atlantiko i e Golfo di Biskaje na parti west, Belgika i Luxembourg na parti nort, Alemania Suisa anto Italia na parti ost, anto Spaña i Andorra, anto e Laman Mediteranio na parti siut. Tambe e isla di Corsica den e Laman Mediteranio ta parti di e pais Franses, komo varios luganan altamar.
Si bo inklui e areanan ultramar e pais tin un superfisie di 674.843 km² i un poblashon di 65,4 mion hende (januari 2010). Fransia, dor di su forma seisangular ta wordu yamá l'Hexagone, e tambe ta e pais mas grandi den e Union Oropeo. E kapital ta Paris, ku tambe ta e siudad mas grandi di e pais. For di e tratado di Verdun na 843 Fransia ta konosi su historia kontiniua i ku unidat gobernamental di kultural. Fransia ta pesei e poder oropeo mas largu te ahinda funshonando. E indentidat kultural Franses ta wordu pensa ku ta mas ku 2000 aña bieu, pasobra e influensia Romano tabata asina grandi. E grensnan ta keda for di e Pas di Nijmegen di 1678 relativamente stabil anto mayoria di nan ta kai riba grensnan natural. Awendia Fransia ta un estado Uni i un republika demokratiko semi-presidenshal. E pais ta miembro di organisashonan grandi i importante manera e UO e NU e rat di seguridat, e NAVO, e G8, e OESO anto e WTO. Fransia tabata un di e initiativonan di e Unidat Monetario di Oropa, ku den 2002 a bini ku e Euro komo moneda di Oropa. Na 1960 Fransia tabata despues di e Estadonan Uni e Union Sovietiko i e Reino Uni e di kuater pais pa tin Arma Nuklear. Fransia tambe ta un di e 10 paisnan mas desaroyá na mundu.
Historia[editá | editá fuente]
Geografia[editá | editá fuente]
Topografia[editá | editá fuente]
Klima[editá | editá fuente]
Naturalesa[editá | editá fuente]
Riunan[editá | editá fuente]
Siudadnan Importante[editá | editá fuente]
Politika[editá | editá fuente]
Gobierno[editá | editá fuente]
Partimentu di Gobernashon[editá | editá fuente]
Defensia[editá | editá fuente]
Poblashon[editá | editá fuente]
Lenganan[editá | editá fuente]
Religion[editá | editá fuente]
Kultura[editá | editá fuente]
Ekonomia[editá | editá fuente]


text:
Pelíkula ta generá 20 mil pa Ride for the Roses
WILLEMSTAD – Ayera nochi den The Cinemas na Riffort a tuma lugá e promé evento di fundashon Ride for the Roses Curaçao (RFTRC) pa generá fondo pa PWF (Prinses Wilhelmina Fonds). I na e promé evento aki mesora por a transferí alrededor di 20 mil florin riba kuenta di Ride for the Roses na Orco Bank. Dia 29 di yanüari 2017 tin e di 13 edishon di e Ride, Sail, Swim, Walk, Spinergy & Climb for the Roses kaminda ta antisipá atrobe mas ku 10.000 partisipante pa rekoudá plaka pa e bon kousa.
Benta di karchi pa e pelíkula Sully a bai dje bon ei ku kasi dos siman di antemano tur a bende. Di e forma aki a yena dos sala di The Cinemas ku un total di 420 persona ku asina a kontribuí, pero a brinda nan tambe un anochi dibertido. Riba un tapeit kòrá a risibí e wéspetnan i a ofresé nan pasapalu i un glas di bubbles pa hinka nan den ambiente pa e estreno lokal di e pelíkula Sully, dirigí pa Clint Eastwood i ku Tom Hanks den e papel prinsipal.
Riu Hudson
Despues di algun palabranan na apertura di presidente Robbin Martina di fundashon Ride for the Roses e komersiante i anterior purser di ALM Tobias ‘Tito’ Cordeiro a papia riba e aksidente fatal di avion di dia 2 di mei 1970 den laman na 60 kilometer for di kosta di e isla St. Croix den e parti ost di Karibe. E tabata pertenesé na e grupo di sobrebibiente, pero 23 persona a fayesé, entre nan su kolega e aeromosa Margareth Abraham. Esaki tabata un storia di un sobrebibiente ku sierto similaridat ku pashènt di kanser ku logra sobrebibí nan malesa.
Seguidamente a mustra e pelíkula Sully, basá riba e storia real di kapitan Chesley ‘Sully’ Sullenberger di US Airways ku dia 15 yanüari 2009 a skapa bida di tur 155 hende na bordo ora el a hasi un aterisahe di emergensia den e riu Hudson na New York despues ku ámbos motor a kai afó ora para a dal den nan, apénas algun minüt despues ku a lanta buelo. E asuntu a bira mas dramátiko ora durante e investigashon ku a sigui a sugerí ku e aterisahe di emergensia no tabata nesesario. Finalmente a sali na kla ku esaki tòg tabata e úniko opshon ku a resta e kapitan.
Di-13 Ride for the Roses
Asina a kibra e eis pa e aktividatnan di fin di yanüari 2017. E fundashon Ride for the Roses ta wak bèk ku satisfakshon riba e promé aktividat pa e kampaña di 2017 i ta gradesido na tur ku a duna nan kontribushon.


text:
WILLEMSTAD – 52,3 porshento di alumno den Enseñansa di Fundeshi tin molèster di deskriminashon. E porsentahe bou di alumnonan ku ta na enseñansa avansá ta 48,9 porshento.
Tentamentu ta sosodé ménos. Ta tenta 34.7 porshento di alumnonan di Enseñansa di Fundeshi, kontra 24.8 porshento na enseñansa avansá.
Esei ta resultado di un investigashon ku Universidat di Kòrsou i Universidat di Groningen a tene den kolaborashon ku Foundation Fair Educational Chance.
A hasi e investigashon bou di 739 alumno, konsistiendo di 413 alumno di enseñansa di fundeshi i 326 alumno di enseñansa avansá.
Peso
Ta deskriminá spesialmente a base di peso. Kompará ku alumnonan den enseñansa di fundeshi, alumnonan di enseñansa avansá ta hasi menshon tambe di otro motibu pakiko ta deskriminá nan, manera pais di orígen, famia, kabei i prefensia seksual.
Ademas ta tenta òf deskriminá alumnonan di koló skur òf koló kla pa motibu di nan koló di keuru. Alumnonan ku un koló di kueru un tiki mas mesklá tin ménos molèster di esei.
Un gran parti di e víktimanan ta resultá di ta kulpabel tambe i segun e investigadónan por papia di un victim-bully cycle.
Rekomendashonnan
E investigadónan ta sugerí pa, si e no ta eksisití ainda, desaroyá un protokòl anti-tentamentu, kumpli ku esaki i evaluá tur aña.
Esei lo kontribuí na un klima positívo kaminda e alumnonan ta sinti nan mes seif na skol.
Skolnan mester duna informashon tokante tentamentu i deskriminashon. Segun e investigadónan esnan kulpabel no ta konsiente tur ora ku nan ta tenta òf deskriminá. I tampoko no tur hende por kalkulá bon e impakto ku esaki tin.


text:
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Roma
Roma (na italiano: Roma [ˈroːma]) ta un ciudad den Italia conoci con siudad eterno. Ta e capital den pais, den provincia y tambe den Lazio. Ku 2,7 mion hende na 1.285,3 km², ta e siudad mas grandi den Italia y e di cuater siudad mas grandi den Union Europeo. E area urbano di Roma tin un poblacion di 3,8 miyon hende. E siudad ta na parti sentro-occidental den peninsula italica. Roma tin na su interior e Ciudad Vaticano.
Den mundu bieu, tabata e kapital di Reino di Roma, di Republika Romano y di Imperio romano. Desde e siglo I, e siudad ta sede di papado y den e siglo VIII e siudad a bira e capital di Estadonan Pontifisio, ku a dura té 1870. Den 1871, Roma a bira e capital di Reino di Italia y den 1946 di Republica Italiano.


text:
Kuenta Depósito
KEP su Kuenta di Depósito ta un kuenta di spar ku ta duna bo e fleksibilidat di depositá i lanta bèk ora ta nesesario.
Interes riba e kuenta aki ta 1.25% pa aña ku ta e mihó alternativa kompará ku otro instansianan finansiero. Ademas KEP no ta kobra gastunan atministrativo, loke ta hasi e kuenta di spar aki mas atraktivo na Kòrsou pa loke ta trata invershon a korto plaso.
Invershon
Por habri un Invershon for di un suma mínimo di 1000 florin na un interes atraktivo pa aña i un tèrmino di 1 aña.
Esaki ta enserá ku durante e periodo aki e montante no ta aksesibel pa bo. Si akaso despues di 1 aña bo no tin mester di e montante, ta renobá bo invershon outomátikamente pa un aña adishonal.
Sparplan Hubenil
Muchanan entre 0 pa 18 aña tambe por spar serka KEP. Un miembro por introdusí un yu, famia òf konosí menor di edat.
Lo habri un kuenta di depósito pa e yu/famia/konosí ku un interes di 3% pa aña. Kada hóben lo haña 3% bónús si nan a spar tur luna durante 2 aña konsekutivo i no a lanta sèn mas ku un biaha pa aña. Por spar for di un montante mínimo di 5 florin pa luna te un máksimo di 250 florin pa luna.


text:
Pronóstiko di tempu pa Kòrsou i bisindario bálido te djamars mainta 06:00 o.l, 01 di Mei 2018.
Pronóstiko
Pronóstiko di tempu pa Kòrsou i bisindario bálido te djamars mainta 06:00 o.l, 01 di Mei 2018.
Kompilá: djaluna 30 di aprel 2018, 05:00 o.l. (09:00 UTC)
Tempu: Por lo general parsialmente nublá i ku chèns pa un áwaseru di durashon kòrtiku durante oranan trempan di mainta.
Temperatura máksimo lo alkansá 32 ºC i temperatura mínimo 26 ºC.
Solo ta sali 06:16 i ta baha 18:50 o.l.
Bientu: For di direkshon ost i moderá te basta fuerte; forsa 4 te 5 (20 te 39 km/ora, 11 te 21 nudo). De bes en kuando fuerte den ráfaga; forsa 6 (40 te 50 km/ora, 22 te 27 nudo).
Situashon general: Durante di próksimo 24 ora, ekstenshon di un sistema di preshon haltu riba Atlántiko lo mantené un fluho di bientu moderá te fuerte riba nos área. E sistema aki lo limitá desaroyo di nubianan signifikante riba nos isla, sin embargo un oumento di humedat na nivel nan mas abou di atmósfera por generá un áwaseru di durashon kòrtiku durante oranan di mañan mainta.
Kondishon di laman: Moderá ku altura di ola entre 1 i 2 meter ( 3 pa 7 pia). E olanan di mas haltu lo ta riba laman habri.
Fenómeno spesial: Ningun.
Pèrspektiva te djarason mainta: Parsialmente nublá i un wer seku lo prevalesé.
Meteorólogo: Abraham.
E próksimo boletin di tempu lo wòrdu publiká djaluna 12:00 o.l. (16:00 UTC).


text: Diamars atardi a drenta informe di un accidente na e crusada Wilhelminastraat cu Adriaan Laclé Boulevard, mesora a dirigi patruya na e sitio. Na yegada di e patruya na e sitio a bin constata cu aki ta trata di un accidente pa falta di preferencia unda cu chauffeur di un Honda CR-V bayando pabao den Wilhelminastraat no a duna preferencia na un Toyota Tercel riba Adriaan Laclé Boulevard y a sali su dilanti causando un accidente. Afortunadamente ningun persona a resulta herida. E vehiculo Toyota a ricibi sla na e parti dilanti di e auto mientras cu e Honda a haya sla na banda di porta di chauffeur.


text:
Project Team Drugspanden ta un team cu a wordo lanta pa entre otro investiga bendemento di droga for di un percela.
En conexion cu un investigacion andando Project Team Drugspanden a bay na un cas na Pavia y a detene e homber di inicialnan J.M.Z. naci na Aruba di 21 aña y J.E.Z. naci na Aruba di 60 aña.
Durante e entrada hudicial a confisca un cantidad di matanan di marihuana y pildonan di XTC.
Diferente teamnan special manera, K9-unit, departamento tecnico di Cuerpo Policial y otro teamnan tambe a participa na e entrada hudicial aki.
Pa Cuerpo Policial por resolve mas caso cooperacion y informacion di pueblo di Aruba ta hopi importante, pesey nos ta pidi si bo tin cualkier informacion yama nos tiplijn di Polis cu ta: 11141. Nos ta garantisa cu bo ta keda anonimo.


text:
Britney Spears ta luciendo un ‘new do’! E cantante di 39 aña a uza su Instagram pa show su ultimo look: un corte di cabey cortico cu tin su ‘locks’ blond ta cay riba su schoudernan. Bisti cu un outfit floral colorido, Spears a post tres selfie separa pa duna su fans un bon bista di su hairstyle nobo, cu tin capanan cu ta enmarca su cara. “Cut my hair 💇🏼♀ !!!!” Spears a exclama den e caption. “You know what they say …out with the old …in with the new !!!!! Now let us pray.” E guy di Spears, Sam Asghari, a aproba di henter curason su look nobo, comentando cu cuater emojis di curason cora, y el a skirbi: “I love it.”
E ultimo look di Spears ta bin memey di un aña di lucha legal pa e cantante, cu tabata luchando contra su tata, Jamie Spears, den corte. Britney tabatin un aña difícil ora ta trata di su tutela. Si e por wel di aprecia loke su tata a haci p’e den pasado, e ta sinti cu e ta cla pa tuma control di su finansa y atencion medico, y tabata un lucha interminabel, segun un fuente a bisa ET prome cu e cumpleaño di Spears na comienso di e luna aki. E ta emociona cumpliendo 39 aña y e ta kere cu e aña aki lo ta di recuperacion p’e. E fuente a señala cu a pesar di e bataya legal, e prinses di pop ta haciendo ehercicio y ta concentra den su salud.


text:
P’esei ta importante pa partisipá na e siguiente Annual Fitness Challenge dia 10 mart 2019 na International School
WILLEMSTAD, Dato na Kòrsou ainda ta difísil pa yega na dje. Sinembargo atrabes di diferente investigashon i kombersashonnan Fundashon Alton Paas por konkluí ku pa aña por spera 400 persona di Kòrsou ku a haña un parálisis. Sea pa motibu di un atake selebral òf dwarslaesie.
Bo por slep kai i haña un fraktura na bo wes’i lomba, bo por ta komiendo kubo famia i diripiente bo ta sinti bo lenga pisa. Ta señalnan òf situashonnan ku ta kousa parálisis. E temporada aki Fundashon Alton Paas ta pone hopi énfasis riba e evento benidero ‘The Annual Fitness Challenge’ ku ta dia 10 di mart awor. Ta e situashon aktual den nos komunidat ta eksihí di nos komo pueblo pa hasi un diferensia. Atake selebral i dwarslaesie ta dos situashon ku por prevení. Atake selebral nos por prevení atraves di un dieta balansa, ménos tres i moveshon físiko. Dwarslaesie mayoria bia ta via di aksidente. Pues nos komportashon den tráfiko, medidanan di prekoushon ora ta subi kualke dak òf haltura i tin bia asta rekonosé e señalnan kubo kurpa ta dunabu di lam na man i pia ku por monitoria i tratá pa minimalisá dañonan na e nervionan den bo wes’i lomba.
Via e Fitness Challenge nos ta pone e kurpa den moveshon pa e hasi lokual ku e ta traha pa has, sea via di e kaminata, e seshon di fitness manera yoga, zumba, salsamania i hopi mas. Despues ku abo a partisipá pa abo keda salu ta bin e otro parti di bo bisiña, konosí òf famia ku si a hañ’é ku e situashon por bai dilanti pasobra abo a skohe di partisipá. Bo ta hasi posibel ku un persona ku sea dwarslaesie, atake selebral òf kualke otro situashon neurologiko por mehorá nan kalidat di bida atraves di e sentro di ehersisio spesial ku tin, transporte aksesibel i sosial i diferente otro inisiativa mas ku ta krea inklushon pa e persona por partisipá aktivamente den komunidat. Tur esei abo por hasi posibel ku bo partisipashon na kualke un di e tres áreanan di nos Fitness Challenge. Sea kaminata di 5 òf 10km, e sekshonnan di fitness den sala òf spinning pa grupo.
Fundashon Alton Paas ke enkurashá i mobilisá Kòrsou kompletu pa sali kumpra bo karchi mesora na Samsom Colon, Mensing’s Caminada, Van Den Tweel Zeelandia i tambe Sport Spot Boutique. Kumpra bo karchi pasobra #AboTambePor.


text:
Oranjestad/The Bottom- E kompania di fèri Blues & Blues lo bai proveé konekshon marítimo entre St. Maarten, St. Eustatius, Saba i St. Kitts.
E kompania, prosedente di Anguilla, a wòrdu skohé entre e 7 kompetidó ku a manda un oferta aden pa e servisio aki. Awor ku a kaba di selektá e provedó di servisio lo bai traha riba un asina yamá Public Service Obligation (PSO), kaminda ku gobièrnu ta duna un subsidio na e operadó di e rutanan aki.
Di nan banda e kompania tin ku kumpli ku un sierto frekuensia i ehekushon di e servisionan manera ela primintí den e proseso di manda oferta. Gobièrnu ta bai duna un supsidio total di 2 mion di euro (masomenos 2.3 mion di dòler).
Kontentu
E gobièrnunan di St. Eustatius i Saba a mustra nan mes kontentu ku e interes pa ehekutá e ret di komunikashon marítimo entre e islanan.
Di otro banda, hopi residente riba e islanan ta opiná ku servisio via di fèri no ta komparabel ku esun di avion, spesialmente si mester biaha bai mas aleu. Buelonan di konekshon, spesialmente pa habitante di Saba i St. Eustatius, ta sali for di aeropuerto di St. Maarten i un kombinashon di boto di un banda, pa sigui despues ku avion no ta esun mas ideal.


text:
Sero Crystal – Diahuebs atardi pasa di 4’or Brandweer y ambulance a bay den e bocht di Sero Crystal, unda un auto a bolter.
Brandweer a acudi na e sitio debi cu e persona lo no por a sali.
Tawata trata di un Kia Picanto v-car maneha pa un dama. E chauffeur oa un of otro motibo a perde control ariba e auto y a kita bay na su man drechi y dal contra cura di e cas. Na e sitio tawata tin ambulance y tambe e Rapid Responder.
Bomberonan a cumpli cu nan trabou y despues nan a bandona e sitio.
Ambulance si a keda na e sitio pa atende cu e dama. Compania di seguro tambe a presenta y na ultimo polis a yega pa si tin mester di nan asistencia.


text:
Minister Xiomara Maduro di Cultura, a bishita e atelier di e artista Arubiano Gilbert Senchi na Bogota, Colombia pa asina cera conoci di cerca cu e obra di arte ‘Driekiel’ cu ta e obra di arte publico cu ta destina pa bay keda exponi riba un retonde na Aruba.
Obra di arte publico ta conscientisa, motiva y inspira nos riba temanan cu ta importante pa nos Pais. E obra ‘Driekel’ ta conscientisa nos riba e esfuerso cu nos mester haci pa proteha turtuga cu ta den peliger di extension. Aruba ta internacionalmente reconoci como un isla na unda cu e driekiel ta traha su neishi, biahando miles di miya for di tur skina di mundo y ta haciendo esaki pa mas di un milenio caba. E driekel ta nos prome ‘repeated guest’ di Aruba cu ta confia nos Isla pa traha su neishi y pone su webonan. Ta un proceso bunita den nos naturalesa cu ta recorda nos con bendiciona Aruba ta.
Obra di arte publico no ta sirbi solamente pa crea conscientisacion, pero ta fungi tambe como motivacion y inspiracion. Minister Maduro ta spera cu e obra publico aki por sigui motiva local y turista pa cuida e naturalesa di nos Pais. “Laga esaki inspira nos y inspira nos yiunan pa semper nos keda den balansa hunto cu nos naturalesa,” tabata palabra di e mandatario na ocasion di bishita na e artista Arubiano Gilbert Senchi kende ta encarga cu e obra di arte publico aki.
Minister Maduro a splica cu e obra di arte publico ‘Driekiel’ lo wordo exponi riba un rotonde, pero ainda no tin un decision final riba cual rotonde esaki lo wordo poni. E mandatario a divulga cu e deseo ta pa Su Alteza Real Princesa Amalia por haci e desvelo di e obra aki durante e bishita Real cu lo tuma luga otro aña na final di januari 2023.
Minister Maduro ta honra di por a haya e oportunidad pa mira e obra ‘Driekiel’ den su fase final y ta spera cu pronto e obra di arte aki lo ta na Aruba pa asina local y turista por aprecia esaki.


text:
Cu e campaña aki Archivo Nacional por a Colecta, Conoce y Conserva historia di nos Pais Aruba. Mester trece dilanti cu e portanan di Archivo Nacional ta keda habri pa tur esnan cu ta desea di trece informacion y material cu ta contribui na e memoria colectivo di nos Pais.
Minister di Cultura Xiomara Maduro tabata na Archivo Nacional y a ricibi un coleccion di fotografia for di Sr. Michael Arends, y for di Sr. Harold Frigerio a ricibi historia di 45 famia aki na Aruba.
E material ricibi lo keda warda na Archivo Nacional Aruba, y lo haci e preparacion necesario pa nan exhibicion. Asina nan lo ta accesibel pa un grupo mas grandi.
Esaki tabata e idea tras di Campaña 3C, pa trece informacion na archivo pa nan por cuida, prepara y expone esaki pa tur esnan interesa.
Minister di Cultura a gradici un y tur cu participa na e Campaña 3C, como tambe un danki na e staf y personal di Archivo Nacional Aruba pa un campaña exitoso. E campaña a inicia cu 3C, di Colecta, Conoce y Conserva y ta termina cu un C mas, e di 4 C ta di Concientisa.
Cu e campaña hiba, Aruba ta mas conciente di e responsabilidad di cada uno pa conserva y traha pa trece hunto na Archivo Nacional pa asina Aruba por tin e memoria colectivo di un Pais pa e generacion cu ta sigui nos.


text:
WILLEMSTAD – E promé evento di e fundashon Ride for the Roses Curaçao (RFTRC) pa rekoudá plaka pa e fondo di kanser PWF (Prinses Wilhelmina Fonds) ta tuma lugá djaweps dia 1 di desèmber ku e estreno lokal di e pelíkula ‘Sully’ den e teater The Cinemas na Riffort.
Fundashon RFTRC ta pasa e pelíkula pa rekoudá fondo. Na rason di 50 florin pa persona ta bende karchi. Por kumpra karchi serka e miembronan di direktiva di RFTRC, na Mensing’s Caminada, 24 Uur uit de Muur i Van den Tweel Zeelandia. Riba e anochi mes di 1 di desèmber ta risibí e wéspetnan for di 7 or ku entretenementu, kos di bebe i di ches, miéntras ku tin dos orador invitá: un persona ku a sobreviví kanser i señor Tobias ‘Tito’ Cordeiro. E último aki lo konta di su eksperensia komo purser na bordo di e avion di ALM ku dia 2 di mei 1970 ora kombustibel a kaba i nan a baha na laman 60 kilometer for di St. Croix den oranan di atardi. Den e kaso aki 23 persona a pèrdè nan bida, entre nan su kolega stewardess Margareth Abraham ku nan a honra dunando e plenchi na aeropuerto Hato su nòmber.
Storia real
E pelíkula ta trata e storia real di e kapitan Chesley ‘Sully’ Sullenberger di US Airways i e promé ofisial Jeffrey Skiles ku dia 15 di yanüari 2009 a skapa bida di 155 hende ora nan a disidí pa hasi un aterisahe di emergensia eksitoso den e riu Hudson. E dia ei buelo doméstiko # 1549 a lanta for di aeropuerto La Guardia na New York na kaminda pa Charlotte Douglas International Airport na Charlotte, na e estado North Carolina. Apénas tres minüt na kaminda na mas òf ménos 850 meter di altura e Airbus A320 a topa ku un bird-strike serio. Un kantidat di ganso a dal den ámbos motor i pone ku nan a paga. Sin un aeropuerto den serkania e kapitan Sullenberger a disidí pa baha e avion den e riu kaminda hopi barku ta trafiká di New York, esta e riu Hudson. Di e insidente aki na e riu tin imágennan real ku nan a meskla ku susesonan esenifiká na bordo i spesífikamente den e kabina di piloto. Tur 155 persona na bordo, tantu pasahero komo tripulante, a sobreviví.
Eror di piloto
Djis despues di e insidente prensa i e públiko grandi a deklará Sullenberger komo héroe, pero e mes mester a purba sigui biba ku e imágennan dje último minütnan di e buelo den su kabes. Komosifuera tur e esenanan aki ya no sufisientemente espektakular, e storia ta bira mas tenso ora e investigadónan Merikano di NTSB aparentemente tabata ke demostrá ku e kaso aki ta debí na un eror di piloto. Segun algun alegashonnan original, un di e dos motornan tabatin sufisiente kapasidat ainda pa por a baha e avion seif na un aeropuerto den besindario. Ta te despues ku a saka tur dos motor for di suela di e riu i a investigá nan, a resultá ku e pilotonan no tabatin niun falta. Na final e pelíkula ta mustra imágen di un re-enkuentro di esnan ku a sobreviví e buelo, tantu pasahero komo tripulante, den e museo di aviashon Carolinas kaminda nan a eksponé e avion ku a aksidentá.
Tom Hanks komo Sully
E konosido aktor Tom Hanks ta desempeñá e papel di kapitan Sullenberger i ku Aaron Eckhart den e papel di Skiles. Direktor di e pelíkula Sully ta Clint Eastwood i e senario ta obra di Todd Komarnmicki basá riba e biografia di Chesley Sullenberger i Jeffrey Zaslow. Na sèptèmber último a estrená e pelíkula aki na Merka. E pelíkula a hala salanan bon yen despues di diferente reseña positivo, pero el a lanta tambe hopi kontroversia pa loke ta e ròl ku National Transportation Safety Board (NTSB) a desplegá.
Por haña sa mas di e sine riba e trailer ofisial atraves di YouTube:


text:
Chanson
Chanson ta e palabra franses pa kansion. Pero kombiná ku e adhetivo française e ta para pa un género musikal kompletu ku partikularidatnan propio di e tipo di ekspreshon musikal aki, konosí den e kampo kultural di habla franses. E género chanson française ta saka inspirashon for di literatura klásiko den idioma franses (partikularmente for di poesía). E género aki ta wòrdu karakterisá tambe dor di un deseo di resistensia lingwístiko i kultural ku un forma di dominashon ekonómiko, lingwístiko i estétiko.
E ekspreshon chanson française ta para desde 1945 pa un género musikal den kua e idioma franses ta worde usá, hasiendo referensia na maestronan di literatura i poesía franses i tambe diferensiando su mes den e forma aki for di géneronan dominante den e industria musikal anglo-sahon.


text:
Na 2011 CBN a wordo pidi pa Gobierno di Aruba pa asumi maneho di un Loteria cu tabata den problema financiero serio. Apesar di e risiconan financiero enorme, Canadian Bank Note Company (CBN), a asumi e reto aki cu un plan di negoshi objectivo y transparente cu e fin di genera fondo pa su cliente St. FLPD y subsecuentemente tur federacionnan deportivo na Aruba via benta di loteria.
CBN ta contento y orguyoso cu e risico aki a resulta den un exito pa deporte di Aruba. For di momento cu CBN a asumi maneho di e loteria nacional, a cumpli cu su parti di sigui inverti den tecnologia di loteria y sigura un modelo di negoshi rendabel y likido. E impacto positivo riba ganadornan di nos premionan y economia di Aruba tawata enorme te awor, tambe a crea fondo substancial pa deporte:
Premio y comision
A paga mas cu 200 miyon florin na premio;
Comision paga na alrededor di 180 rebendedor a surpasa 45 miyon florin.
Gobierno den su totalidad y bon causa
A contiribui na impuesto un suma alrededor di 9.8 miyon florin;
Un suma alrededor di 44.5 miyon florin a wordo genera pa benificio di deporte y bon causa, cu a wordo traspasa na e canalnan concerni.
E hecho cu CBN su maneho, carga pa profesionalnan local, a logra hisa e entrada di e loteria cu 25%, ta haci cu debenan di St. FLPD por a wordo paga puntualmente, e finanzas di e loteria por a wordo sanea y e contribucion na pais Aruba (den tur e formanan menciona aki riba) por a wordo maximaliza. No solamente a crea entrada extra, pero a renegosha e contract na 2017 pa mas fondo ainda bai pa federacionnan deportivo.
Reciente Minister Andin Bikker a presenta un nota di cambio na unda lo habri porta pa un cantidad sin fin di loteria na Aruba, un mandato cu ta en pugna cu acuerdonan haci na aña 2011 entre Gobierno di Aruba, St. FLPD y CBN. Cu e vision pa crea un operacion di loteria rendabel, Gobierno a garantisa St. FLPD y CBN cu nan exclusividad parcial pa loke ta trata weganan di jackpot, a cambio di e rescate financiero di St. FLPD.
Mescos cu na mayoria pais, incluyendo Hulanda, e licensia pa ofrece weganan di jackpot lo tawata solamente disponibel pa e loteria nacional. Aumentando e licensianan pa loteria lo por wordo considera como un violacion di e acuerdo aki, cu consecuencianan financiero pa Aruba. Na varios ocasion CBN a purba di dialoga cu Gobierno existente y anterior riba e topico y aumento di contirbucion na deporte di Aruba, na unda lastimamente no a haya oido of atencion alguno.


text:
“Na momento cu un trahado comprende e importancia di su rol
den e organisacion, cuerpo policial lo ta excelente. Na momento cu un persona distingui su mes entre e
otronan ta semper di aprecia y di divulga”, asina Alto Comisario di Polis mr. Dolfi Richardson ta inicia su
discurso den presencia di ex Hoofd Inspecteur Roland H. Nicolaas cu a haci acto di presencia pa
reconoce un di e personanan cu a presencia e cambionan den Cuerpo Policial y cu ta wordo reconoce pa
su 25 aña di servicio fiel, esta Maria Dirksz.
“Un di e consehonan cu mas mi a balora den bida ta pa rondona mi mes semper di hendenan confiabel y
leal y esaki mi a haya den Maria Dirksz, un hende cu hopi conocemento y hopi critico y cu un curason pa
e cuerpo policial. Lo mi no por a yega na unda mi ta awe si e persona aki lo no tabata para banda di mi y
hasta tin bes mi dilanti pa guia mi.” Alto Comisario di Polis Dolfi Richardson ta sigui divulga.
Maria Dirksz a cumpli 25 aña di servicio. A inicia su carera na 1990 na momento cu Korps Politie tabata
pasa den un di e renobacionnan mas grandi despues di Status Aparte. Maria Dirksz a sa di pasa dor di tur
e cambionan aki cu e focus principal di pasa su conocemento pa tur envolvi den cuerpo policial y percura
cu tur persona ta informa y comprende e cambionan.
Un persona cu a percura pa e cultura di Korps Politie prevalece y tur esunnan conoce esaki y no haci
erornan cu kisas ta incoregibel. Den un organisacion asina compleho esaki ta e punto di mas referencia.
“Mi a percura pa haci mi trabao cu no tabata uno facil. Perseverancia y actitud di loke mi a siña for di mi
mayornan a yuda mi hopi na principio y awe 25 aña despues mi por ta orguyoso di tur loke mi ta
presencia den Cuerpo Policial.” Maria Dirksz hopi emociona ta relata.
Ex relacionista publico y coordinador Shon Pe Krozendijk tambe tabata presente na e ocasion y a recorda
tur hende e temponan cu e corant Alto Vista tabata wordo traha y a conta cu e inteligencia y dinamismo
di Maria Dirksz. Un persona cu nunca ta di mal humor, cu ta scoge pa prioridad y ta proactivo. Un
persona cu ta percura pa tur hende rond di dje ta produci.
“Mi no por a keda sin ta presente awe, Ex Hoofd Inspecteur Roland H. Nicolaas ta relata. Maria a nifica
masha hopi pa nos organisacion. Un persona sincero y den mi tempo mi man drechi y mi man robes cu a
yudami lanta e cuerpo policial despues di Status Aparte, y mi ta agradecido pa esey y ta desea pa e sigui
progresa.”
Mando Policial di Aruba ta hopi orguyoso di nos propio hendenan, cu ta fungi como un estimulo pa otro
miembronan di Cuerpo Policial duna lo miho di nan y ta inspira pa tambe yega na exito den un
organisacion, Alto Comisario di Polis Dolfi Richardson a conclui bisando.


text:
FUNDACION LOTTO PA DEPORTE TA KEDA CUMPLI CABALMENTE CU SU DEBERNAN PA CU ARUBA SU DEPORTE
Siguiendo desaroyonan encuanto e retonan den su seno, Stichting Fundacion Lotto Pa Deporte (“FLPD”) ta comprende cu esaki por trece incertidumbre encuanto su tarea principal cu ta aporte financiero na Aruba su deporte. Pa medio di esaki FLPD kier a tuma e oportunidad pa comunica cu no obstante retonan interno entre hunta directiva, maneho y gobierno, cu aporte na deporte ta sucediendo cabalmente segun palabracion y disponibilidad financiero di e organisacion.
Claridad riba structura
FLPD a tuma nota cu ainda tin hopi confusion riba e structura, generacion di fondo y aporte di esaki na deporte di Aruba. Desde restructuracion di FLPD na 2011, FLPD a permanece como e ‘vergunninghouder’ di loteria y na 2011 a cede operacion di sorteonan di e loteria, benta, pago y infrastructura tecnologico na Canadian Bank Note (Aruba) N.V. Como tal, Canadian Bank Note (Aruba) N.V. ta maneha e productonan conoci di Lotto y ta responsabel pa mensualmente otorga contribucionnan contractual na FLPD cu na su turno ta distribui e fondonan recauda pa e loteria di Aruba na Stichting Sportsubsidie Aruba (S.S.A.). Esaki na su turno ta distribui esaki na numeroso federacionnan y organisacionnan deportivo na Aruba, cumpliendo asina cu e proposito di e fundacion di aporta na Aruba su deporte.
Retonan
Hunta di directornan di FLPD ta sinti cu awor mas cu nunca mester fortifica e structura di e fundacion, cu na 2011 a enfrenta bancarota y di unda a cede e tarea di operacion na Canadian Bank Note (Aruba) N.V. cu resultadonan faborabel y positivo. Lamentablemente durante ultimo añanan Fundacion Lotto Pa Deporte a permanece un punto di polemica cu indole politico. No obstante di esaki, Fundacion Lotto pa Deporte ta cumpli cabalmente cu su debernan principal cu ta otorga fondonan na Stichting Sportsubsidie Aruba. E contribucionnan miyonario na nos deporte lastimamente a wordo obscureci pa polemicanan interno como politico. Resultado di esaki a atacha reputacion di e fundacion den comunidad y a invalida e gran aporte di FLPD na Aruba, no solamente atravez di deporte, pero tambe e aporte economico como vergunninghouder di e loteria cu e fundacion ta brinda. Esaki a wordo refleha den un rapport di Centrale Bank van Aruba, unda e percepcion publico di e fundacion a resulta di ta uno negativo y cu e fundacion no ta inspira confiansa den comunidad. Esaki hunta di directiva ta tuma hopi na serio y ta dispuesto pa coregi esaki den forma proactivo.
Solucion y continuacion
Cu speransa di mehora dialogo cu gobierno y otro stakeholders e hunta di directiva y directiva actual activamente ta evaluando posibel solucionnan pa remedia y recobra e confiansa di comunidad en general. Mientras cu ta evaluando fuentenan nobo di entrada, FLPD lo comunica regularmente den forma transparente encuanto fondonan ricibi como tambe fondonan otorga na instancianan deportivo. Fundacion Lotto Pa Deporte ta para pa desaroyo di deporte di Aruba atravez di bienestar deportivo y social di henter nos isla den forma sostenibel y duradero.


text:
Afrika
Afrika ta e di dos kontinente di mas grandi na geografia i poblashon despues di Asia. E tin alrededor di 30.2 million km² di tera, inkluso algun isla. E ta kubri 6 % di nos mundu. For di 2009 e tin algun bion hende den 61 teritorio ku ta 14.72% di poblashon di mundu.
E kontinente ta rondoná pa Oséano Mediteranio na parti nòrt, e Kanal Suez i e Laman Korá, huntu ku e Peninsula di Sinai na e parti nòrt-pariba, Oséano indio parti pariba i e Oséano Atlántiko parti pabou. E continente tin 54 pais ku ta manda riba nan mes, inkluyendo Madagascar, algun otro isla, i e Repúblika Arabir Demokrátiko Sahrawi.


text:
City store (2013) ta e prome obra literario di e autor Arubiano Joe Fortin y ta contene 11 storia cortico cu ta mescla diferente realidad cu e mundo di fanatasia y (mal) soño. E obra ta contene temanan misterioso y interesante cu sa di captura e atencion di e lector na tur momento. Alabes, Fortin ta inclui tambe topiconan cu ainda ta taboo den nos sociedad; manera homosexualidad y personanan transgenero.
Siguientemente un pasashi di e obra:
“Mainta ora cu Celestino a spierta for di su soño, e no por a pensa con e dia lo tuma un otro rumbo di cua e ta custumbra di dje. El a habri su wowo y pensa cu esaki ta un otro dia atrobe sin su compañe stima di su bida. Gaudencia ya tin mas di dos aña morto y Celestino ta corda riba dje tur ora. E oranan di mainta ta esun di mas dificil p’e, pasobra e ora ey e ta realisa cu e no tabatin un mal sono. Tur locual el a pasa aden ultimo añanan tabata un mal sono cu a bira realidad…..”
Otro obranan literario di Joe Fortin, ta Tartamudo: diesdos storia cortico cu ta mescla diferente nivel di realidad. E storianan aki ta hiba e lector den un laberinto di duda sin salida, cu e intencion di confundi y despista. Ademas, Fortin tambe a publica tambe e obra ‘Canto di Lama’ ; un coleccion di poema disponsibel ariba Red Soil Publishing.
J.L. Fortin a studia Latin American studies y a gradua den e ramo literature actual na Universidad di Leiden. E ta investiga literature di Aruba skirbi na Papiamento a base di teorianan literario y filosofico. Joe Fortin a yega di traha pa e revista Alerta, Vereniging van Letterkundigen y Stichting Simia Literario


text:
1. Irrespeto
Ta normal cu dentro di un relacion tin momento di tension of diferente punto di bista, pero importante ta, cu e discusion mester bay den forma respetuoso, cu empatia y sin perde e rumbo y cu e combersacion mester sosode riba e temanan importante, den un forma calma y evita bisa comentario sin pensa.
2. Intolerancia
Si no ta yega consenso, ta importante pa tin capacidad di baha cabes y compronde e punto di bista di otro. E ora propone algun solucion cu ta beneficia ambos. Ta imposibel conbibi den paz, si cada persona ta observa su propio bienestar y impone su boluntad riba e necesidadnan cu e otro tin. Pues nunca perde di bista cu boso ta un ekipo y ta construyendo e fundeshi pa un relacion duradero, unda e blokinan mester ta fuerte y solido.
3. Falta de comunicacion
Cuminsa na papia loke ambos kier y ta gusta. E combersacion mester inclui boso estilo di bida, plan y meta pa futuro, etc. Y semper mantene un espacio pa discuti e aspectonan cu ta bon, pa traha den conhunto, manera: confiansa, comunicacion y respet.
4. Anhelo diferente
Un situacion cu por ta dificil, ta ora cu ambos no ta alinea. Pues percura pa combersa tocante boso metanan importante, prome cu planea boso futuro hunto. Ta dificil pa pensa cu nos por construi un bida hunto, sin por fusiona e plannan di bida cu ambos kier.
5. Gañamento
Esaki ta inclui infidelidad, p’esey mester combersa di dje. Pa mayoria di e matrimonionan ta un suceso doloroso, unda confiansa por kibra pa semper.


text:
E fundacion Hope for Paws ta un organisacion cu ta colecta entre otro cuminda pa pushi y cacho, y ta percura pa esaki yega na e diferente animal shelter cu tin den nos comunidad. Nan a inicia cu e bunita gesto aki november 2018 y durante aña 2019 nan a aserca famia y conocirnan, pero tambe diferente instancia pa nan aporte.
Amayra Boekhoudt di e departamento Trade Relations di A.T.A. a tuma e iniciativa pa colecta donacion for di su coleganan. Nan a logra cumpra 12 saco grandi di cuminda pa cacho mas dos saco grandi di cuminda pa pushi. Diabierna dia 4 di october (Dia Internacional di Bestia) e ekipo di A.T.A. a entrega e donacion na e organisacion di Hope for Paws. A.T.A. ta expresa su gratitud na tur colega cu a contribui na e bunita gesto aki y sigur esaki por sirbi como un ehempel pa otro compania/instancianan den nos comunidad. Riba potret por mira ekipo di A.T.A. cu hunto a haci entrega di nan donacion na representantenan di e fundacion, cu ta Stacey y Shanley Banfield.


text:
Paspoort Nacional
Un paspoort nacional ta e paspoort di Reino Hulandes. E paspoort aki ta un documento di biahe pa persona cu nacionalidad Hulandes. Cu esaki por biaha rond mundo.
Residente di Aruba
Residente di Aruba cu nacionalidad Hulandes, mester acudi na Censo pa pidi un paspoort nacional. Censo ta e Servicio di Registro Civil y Registro di Poblacion di Aruba.
No-residente di Aruba
No-residente di Aruba cu nacionalidad Hulandes, den cierto caso por aplica pa un paspoort nacional na Gabinete di Gobernador di Aruba. Esaki ta conta por ehempel pa stagiaire Hulandes, marinero, Hulandes cu ta riba biahe mundial of Hulandes na Aruba cu un permiso temporal di estadia.
Residente di municipio Hulandes
Hulandes cu ta inscribi na un municipio Hulandes, mester pidi un paspoort aya. Si nan ta residencia den exterior, nan por dirigi nan mes na e representacion diplomatico di Reino Hulandes na e pais en cuestion. Ora nan ta na Hulanda tambe nan por traha un cita cerca un municipio autorisa pa emiti documento di biahe na Hulandes cu no ta biba na Hulanda.
Afspraak
Por mira e datonan di contacto pa haci un cita riba e pagina di contacto aki.
Na Gabinete di Gobernador por paga cu swipe of cash na AWG.


text:
NEW JERSEY – Esaki ta e siman di e evento deportivo mas grandi na Merka. Djadumingu e ekipo di Denver Broncos ta hunga kontra Seattle Seahawks den e di 48 edishon di Super Bowl.
E final di futbòl amerikano ku ta tuma lugá na MetLife Stadium, New Jersey ta konta ku un show den tempu di deskanso di Bruno Mars i Red Hot Chili Peppers.
E kanal FOX lo ta enkargá pa transmishon di e evento aki den kontinente amerikano. Pa motibu di e oudiensia grandi ku lo sintonisá e partido entre Denver Broncos i Seattle Seahawks, FOX a pone un tarifa di $4 mion pa 30 sekònde di propaganda durante di e evento.
Te ainda tin un kantidat di 3269 karchi disponibel pa e evento, esaki segun e paginá ofisial di NFL. Na e momentu nan aki e karchi mas barata ta bende pa un preis di $1620 miéntras ku esun mas karu ta bai pa $25.572.


text:
KRALENDIJK – Fin di siman tras di lomba e Bonaire Futsal Federation (BFF) a hasi paseo na diferente sitio na Boneiru, tuma nota di fasilidatnan ku tin pa práktika futbòl di sala. Ta trata di un fundashon resien nasé, ku e meta pa praktiká entre otro e deporte ku futbòl di sala. E fundashon huntu ku Wilfrido Coffi, Presidente di CONCAC Futsal Confederashon Norte, Sentral i Karibe, tambe Sekretario General xi AMF Asosashon Mundial di FutSal, tabata presente algun dia na Boneiru. Final di e dia e miembronan a sinta un momentu na Posada Para Mira, i a kontinuá ku kombersashon relashoná ku futbòl di sala. Na e okashon diputado James Kroon tabata presente i a papia ku e invitado Wilfrido Coffi, kende a bin for di eksterior pa duna un man na BFF.
Entre otro a trese dilanti ku e meta di e federashon ta pa weganan tuma lugá na Boneiru i internashonal. Pa e motibu a trese Wilfrido Coffi na Boneiru, kende tin eksperensia amplio den e deporte. Esaki ta amplia mas posibilidat pa otro rango di deporte riba nos isla. Tin ya diferente fasilidat pa por organisá weganan di futbòl di sala na Boneiru. Pues no ta nesesario konstruí un sitio spesial pa kuminsá ku e práktikanan. Diputado a menshoná ku tin diferente desaroyo tumando lugá pa loke ta trata fasilidat di deporte en general na Boneiru.
Tin diferente rango di deporte aktivo i un mas sigur ta bon bini. Awor pa dilanti nos sa di BFF, i por kontribuí ku loke ta na alkanse di gobièrnu, pa adelanto di e deporte menshoná. Bernoullis Ranis ta presidente di Fundashon BFF, i huntu ku diputado i e invitado Wilfrido Coffi, a papia riba diferente aspekto durante e enkuentro na Posada Para Mira.


text:
ALMERE — Dilanti un stadion yen ku mas di 2400 fanátiko e selekshon Nashonal di Kòrsou a derota Sürnam. Tabata ayera den stadion di Almere City FC ku e selekshon di Kòrsou a finalisá nan kampamentu di entrenamentu ku un partido di fogeo.
E selekshon di Kòrsou a kue e bentaha trempan den e promé mitar ku un tiru di distansia di Vidarrell Merencia. E selekshon di Sürnam ta empatá e partido na un djis algu promé ku final di e promé mitar.
Den e di dos mitar tabata Prince Rajcomar ku ta manda e selekshon di Kòrsou ariba bek. No muchu despues, Jason Wall ta amplia e bentaha ku un kabesaso riba un kòrner kobra pa Germaine Agustien.
No faltando muchu pa e partido finalisá Sürnam ta anotá nan di dos gol pa kòrta e bentaha. Apersar di esaki e selekshon di Kòrsou ta wanta i ta logra e viktoria di 3-2 riba Sürnam.
Segun Patrick Kluivert, “e partido tabata un bon entrenamentu pa ambos selekshon.” Pa loke ta trata e selekshon di Kòrsou, Kluivert a bisa ku nan lo hunga un partido di fogeo mas riba 5 di yüni na Kòrsou pero ainda e kontrinkante no ta konosí.
Dia 10 di yüni pa 8’or di anochi Kòrsou lo enfrentá Cuba den Stadion Ergilio Hato (SDK) miéntras 14 di yüni 4or di atardi Cuba lo enfrentá Kòrsou un bia mas na Havana, Cuba.
Grabashon di e partido


text:
Kòrsou ta importá mayoria produkto. Pa e motibu aki e desaroyonan ku ta tuma lugá rònt mundu tin hopi impakto riba nos pais prinsipalmente, nos ekonomia. E konflikto entre Rusia i Ukrania a impaktá ekonomia global den ménos ku 2 siman. Rusia ta un di e paisnan mas poderoso di mundu i ta sòru pa gran parti di produkshon di energia i kuminda. Rusia a risibí sanshon serka diferente pais i bankonan pa motibu di e atakenan kontra Ukrania. Mas ku klaro mundu kompletu ta sinti e efektonan di e impakto ekonómiko i sanshonnan aki. E impakto ekonómiko aki por afektá e GDP mundial i inflashon.
Komo Fundashon pa Konsumidó nos ta uni den solidaridat ku tur persona afektá pa e konflikto aki i ta enfatisá ku pa nos e rèspèt i balor humanitario ta sentral.
Mirando tur e desaroyonan aki Fundashon pa Konsumidó ta sali pa e grupo mas vulnerabel ku ta e konsumidó. Realidat ta ku nos no por para ni kambia e efektonan aki pero nos ke hasi un súplika pa wak den diferente direkshon i sinta huntu pa bin ku maneranan ku lo por suavisá e situashon aki. Kiko gobièrnu, komersiantenan i nos mes komo konsumidó ta dispuesto pa hasi pa yega na un plan di akshon konkreto pa mitigá e efektonan sosial ekonómiko ku e situashon mundial aki ta trese ? Nos por a tuma nota ku diferente pais a kuminsá hasi sierto ahustenan kaba na bienestar di e konsumidó. Kòrsou tambe ta mustrando inisiativa. Pero unda nos ta den e proseso aki? Nos ta bai laga preisnan keda subi sin tuma inisiativa pa wak unda nos mes komo pais por hasi algu? Esaki ta gritunan di e konsumidó preokupá ku nos komo Fundashon ta skucha tur dia di nobo.
Awor mas ku nunka Fundashon pa Konsumidó ta hasi apelashon na e komersiante pa keda hustu den e proseso aki. Apesar ku oumento di preis ta inevitabel, ta importante pa hasi esaki di forma hustu.
Ku esaki nos ta referí pa no probechá di e situashon pa subi preis di un produkto kaminda no ta nesesario. Tambe nos lo sugirí pa tene un tiki kuenta ku e konsumidó tambe na momentu di stipulá e márgen di ganashi riba kada produkto.
Ban respetá e derechi di e konsumidó ku ta paga un preis pa su produkto. Fundashon pa Konsumidó ta risibí hopi reklamo relashoná ku kalidat di produkto. Pues ta importante pa awor mas ku nunka sòru pa e konsumidó risibí e kalidat hustu pa su preis ku e ta paga.
Den nos ròl pa informá i konsientisá e konsumidó nos ke kòrda tur konsumidó ku ta importante pa bo ta bon informá i paga bon tinu na momentu di hasi bo kompra. Fundashon pa Konsumidó ta rekomendá e konsumidó pa lesa bon riba kada empake, paga tinu riba fecha di vensementu i hasi bo komparashon di marka i preis promé ku bo hasi bo eskoho. Ta hopi importante pa no “hamster”, i kumpra solamente e kantidat di produkto ku bo mester pa evitá skarsedat di produkto.
Finalmente Fundashon pa Konsumidó ta mustra su disponibilidat pa forma parti i duna aporte na kualkier inisiativa ku tin pa sali pa e bienestar di e konsumidó. Fundashon pa Konsumidó na su turno lo keda informá i konsientisá pa asina ekipá e konsumidó ku konosementu pa enfrentá su retonan finansiero. Pa kualkier informashon por semper tuma kontakto ku nos na 4626666, bishita nos página di Facebook òf pasa pèrsonal na nos ofisina na Dr. Martin Luther King Boulevard 29 A (Mari Pampoen).


text:
Un palabra, un yamada, un krans, un carchi of un emial, sigur ta yuda ora bo perde un ser hopi keri.
Tabata un consuelo pa nos di por a experencia cuanto cariño boso tin pa,
Guillermo Bernardo Figaroa
Nos ta gradici tur cu di un forma of otro a comparti e momentonan dificil cu nos.
Un danki special na dokter Lanting di Centro di Memoria, e cuidadornan di Huize Yvolin, Natasha de Veer-Lopez, Minouche van Romondt- Lopez, Zusje Carlo, Luchi Figaroa, Rachel y Zulayka pa e bunita cancionan, Banda Philarmonica
y Aurora Funeral Home.
Nos ta invita boso pa compaña nos na un Santo Sacrificio di misa cu lo tuma lugar,
Diasabra awor, 10 di september, pa 7or di anochi
na Misa Santa Anna na Noord.
Despues di misa lo tin un encuentro
na Guillermo su cas Noord 55.
Boso atencion y precencia durante fayecimiento y entiero tabata un inmenso sosten pa nos. Pa esaki un danki di curazon na boso tur.
Na nomber di su yuinan y nieto-nietanan.


text:
Raspa di Wea
$36.50
Raspá di Wea
Uitgeverij Desiree’s Gourmet © 2012
Eskritor: Désirée Da Costa Gomez
Idioma: Papiamentu
ISBN/EAN: 978-90-79401-02-4
NUR: 441
Tamaño: 17 x 24 cm
Kaft: Hardcover / 192 pagina
Lokual ku ta hasi e buki aki mas atraktivo ta, ku kada reseta tin un potrèt pa ilustrá. Den e buki mi a pone un kolekshon di mi mihó resetanan. Ta p’esei e titulo ‘Raspá di Wea’ ta pas nèt pa mi buki.
‘Raspá di Wea’ ta kontené 9 sekshon. Un sekshon di sòpi, kuminda di laman, karni i galiña, salada i plato pa kompañá, bolo i postre, kos dushi, pasapalo, pan, pandushi i pastelería i reseta pa fiesta, Pasku i Aña Nobo.
Nos a skirbi e buki akí di tal sistema ku skolnan VSBO i MBO tambe por us’é komo un medio durante lès di kushina antiano i arubiano.
Loke ta hasi e buki akí interesante ta e sekshon di tep, asesorio pa kushiná i splikashon di ingrediente. Na kada reseta tin un indikashon di tempu di preparashon, temperatura di fòrnu, tempu den fòrnu i kantidat di hende ku bo por sirbi. Tambe nos ta splika kon pa hòrna bolo den diferente sorto di fòrnu na Ulanda.


text:
(LaPatilla/Bloomberg) – Aunke cu na februari, e persona encarga cu e petroleo di e regimen di Nicolas Maduro, Tarek el Aissami a haci e promesa cu e aña aki Pdvsa lo logra aumenta su produccion di petroleo na 1.5 miyon bari pa dia pa medio di un ‘plan di bombeo’.
Expertonan petrolero ta alega cu e meta ey lo no ta posibel di alcansa door di e destruccion grandi cu e industria petrolero ta aden, y pa falta di inversion despues di a keda exclui di e credito internacional pa falta di cumplimento di pagonan di e debe, e falta di dollar na e pais y e sancionnan economico poni door di Merca for di 2018. Segun Ivan Freites, secretario di profesionalnan y tecniconan di Fuotv, e pais ta produciendo solamente 570 mil bari di petroleo pa dia, un cifra cu gobierno no ta publica for di april 2020.
Actualmente, e mayoria di e depositonan di petroleo ta registra un nivel di deterioracion halto pasobra no a inyecta nan cu e gas natural necesario pa mantene e presion. Asina e economista Jose Toro Hardy, ex-director di Pdvsa a informa.
E ta sigura cu estudionan ariba Pdvsa ta indica cu e estatal ta rekeri entre inversion y gastonan, un cantidad di 25 biyon dollar pa aña cu e estado Venezolano no tin, y pa un periodo di 8 pa 10 aña pa por logra recupera e produccion cu e pais tabatin ora cu e difunto presidente Hugo Chavez a yega na poder.
“Ora cu e regimen bisa cu nan lo aumenta e produccion na 1.5 miyon bari pa dia, e ta bisando un barbaridad. E momentonan cu Venezuela mas hisa e produccion den un aña tabata di aña 1995 pa 1998, den e epoca ey e la logra hisa su produccion na 180 mil bari pa dia pa un aña”, e la splica.